«Рауль Мадрид» 40 ёшини кутиб олди\n23:56 / 27.06.2017\n«Реал» Мадрид ва Испания терма жамоасининг афсонавий футболчиси Рауль Гонсалес бугун ўзининг 40 ёшини қарши олди.\n«Реал» Мадрид сафида 550 та ўйинга тушиб, 228 та гол урган бу футболчи унинг тарихидаги энг залворли футболчилардан бири бўлиб қолиши аниқ. «Реал» кейинги йилларда жамоа учун меҳнати синган юлдузларни муносиб кузатмаётгани таассуфли ҳол. Жамоа мухлисларига ҳам раҳбариятнинг бундай хатти-ҳаракатлари ёқмаётгани бор гап. Рауль, Касильяс, ана энди Криштиану ҳам бошига иш тушганда «Реал»дан мадад ололмаяпти...\nНима бўлганда ҳам, «бланкос» мухлислари «Раул»ни ўзгача меҳр билан эслашади.\nКелинг, 2009 йилда Хайрулла Ҳамидов томонидан ўзининг бу севимли футболчисига атаб ёзилган «Рауль Мадрид» мақоласини архивдан чиқариб, яна бир карра мутоала қилайлик. Зеро, бу юлдузнинг шарафига битилган ҳар қандай сатр абадул-абад ўз қийматини йўқотмайди.\nБугун кўпчилик порлаётган юлдузлардан бири ҳақида ҳикоя қилинса, унинг ҳаракатлари ҳақида таҳлил қилинса ва бирор бир янгилик сўзлаб берилса, деган фикрда тургандир. Биз бу сафар бошқача йўл танладик. Барчага маълуму машҳур ўйинчини танладик. Унинг номи янграганида дарҳол ҳамма жим бўладиган ва ўйинлари билан барчанинг меҳрини қозонган юлдуз ҳақида ўзимизнинг қарашларимизни баён этишни истадик. Бу мақола бирор бир манбага асосланмай, мухлис кўзи билан ёзилган. Оддий мухлис, аммо ушбу футболчини ҳамма ўйинчилардан кўра яхши кўрадиган мухлис кўзи билан. Шунинг учун бу мақолани ўқиётганингизда ундан уфуриб турган меҳрий сўзларни ҳис қиласиз, деган умиддамиз. Ҳали мақоланинг авжига чиқмасингизданоқ умид қиламанки, охиригача кўзингиз ёшланажак. Этингиз жимирлаяжак ва сиз ҳам унинг ўйинларини яна кўришга ошиқасиз.\nМақолани таъсирли таъминлаш учун ушбу футболчини футбол деб аталмиш жозиб ўйинга дахлдор сифатларга боғлаб ёзаман. Турли туман фикр эгаларининг ракурси бўйича кузатаман. Шунда нима демоқчи бўлганимни тўлиқроқ тушунтириб берган бўламан.\nФутболда натижа муҳимдир...\nКелинг, мана шу фалсафани тиш-тирноғигача ҳимоя қиладиганлар кўзи билан Рауль Гонсалес Бланко фаолиятига назар ташлайлик.\n1977 йилнинг 27 июнь куни туғилган испан ўғлони ҳужумчи зоти ҳавас қилиши мумкин бўлган деярли ҳамма натижани қайд этиб улгурган. Туғилганидан бери ҳужумчилар ортида ўйнашга ихтисослашган бу йигит кўп ҳолларда бўш қолган дарвозани ишғол этади ёки дарвозабон билан бирга-бир вазиятга чиқиб кетади. Бу баъзиларда Раулга нисбатан «тайёрга айёр» иборасининг қўлланилишига ҳам сабабдир. Аммо футболнинг нозик жиҳатларини тушунадиган кишилар билишадики, керакли пайтда керакли нуқтада пайдо бўлиш ҳар кимга ҳам насиб этмайди. Айниқса, соф марказий ҳужумчи бўлмаганларга. Раулнинг саксон фоиз голи рақиб жарима майдончаси ичида амалга ошган. Шундан билса бўладики, бу ҳужумчи гол уриш учун туғилган. Испаниялик ҳамкасбларимиз унинг чап оёғида кўз бор, деб ҳам таърифлашади.\nИспания терма жамоаси таркибида 100дан зиёд ўйинда майдонга тушган Рауль гарчи бугунги кунда ўз рақамини ва ўрнини Вильяга бериб қўйган бўлса-да, Вильянинг тушига ҳам кирмайдиган натижани қайд этиб бўлган. Яъни, голлари сони рекорд натижа қайд этишга етарлидир. Испания терма жамоаси либосини кийиб майдонга тушадиган исталган йигит борки, Раулни тенги йўқ устоз сифатида кўради.\nФутбол катта меҳнат талаб этади...\nҲа, футбол жуда катта меҳнат талаб этади. Лекин баъзиларнинг наздида меҳнат қобилиятдан муҳимроқ экан. Ана шу фикр эгаларининг кўзи билан қараганимизда ҳам Раулга омад боққанини кўрамиз. Испаниялик голеадор жуда камбағал оилада туғилган. Отаси электр устаси бўлган. Уч нафар болани боқишга унинг шароити етарли бўлмаган. Табиийки, бундай оилада спорт юлдузининг етишиши бироз мушкулроқ. Рауль озғин ва нимжон бола бўлиб ўсди.\nУнинг келажакда машҳур футболчи бўлишига отасининг футболга ошнолиги хизмат қилди, десак тўғри бўларди. Аксига олиб, Раулнинг отаси Мадрид шаҳрининг иккинчи жамоаси бўлмиш «Атлетико» клубига ишқибоз эди. Шу боис ўғлини ўша жамоага берганди. Аммо тақдир Раулга «Атлетико»нинг ашаддий рақиби «Реал»ни насиб кўрди. Отасининг раъйига терс юрган бўлса-да, ҳужумчи бугун тўғри йўл танлаганини ҳис қилса керак? Чунки Рауль деганда бугун ҳамманинг кўз ўнгига оппоқ либос келади. Ва голдан кейинги ўнг қўлининг исмсиз бармоғини ўпиб югуриб кетаётган ажойиб ҳужумчи тасвирланади.\nРауль жуда катта меҳнат эгаси. У ўз устида ишлаганини кўрганлар: бу бола эртага машғулотга кела олмаса керак, ҳаттоинки бугун уйига етиб боролмаса кераг-ов, дейишарди. Аммо Рауль уйига етиб борарди, эртасига машғулотга ҳеч нарса билмагандек келаверарди. Устида қаттиқ ишлагани ўз самарасини берди – вазнининг енгиллиги ва нимжонлигига қарамасдан яккакурашларда рақибларидан тўпни олиб қўйишга ҳамда рақиб дарвозасига тўпни аниқ йўллашда бардавом бўлди. Шунинг учун ҳам, бугунги замонавий футбол ўлчами бўйича Рауль бироз нимжонроқ кўринса-да, гол урмаган машҳур дарвозабони қолмади ҳисоби.\nОливер Каннинг биргина таърифи билан чекланамиз: «Мен «Реал» билан кечган ҳар ўйиндан олдин битта нарсага ҳайрон қоламан. Рауль гол ургунча кўринмайдию, худди майдонга ўша пайтда тушиб олгандек битта зарбаси билан тинчитиб қўя қолади. Пеле билан ўйнамаганману, бироқ, уни тасаввур қилишим учун Рауль жуда қулай восита!»\nФутбол ҳақиқий қобилиятлилар ўйини...\nҲа, Пелега ўхшатишяпти. Энди футболга ҳам, санъатга ҳам, ҳаётга ҳам қобилиятни устун қўйиш орқали, ўша кўзойнак орқали қарайдиганлар тафаккурига бўйсуниб кўриб таҳлил қиламиз. Ажабо, бу борада яхшироқ натижаларни қўлга киритамиз.\nРауль Гонсалес ўз устида жуда кўп ишлаган. Бу тўғри. Бироқ агар инсон танасида қобилият аталмиш неъматдан асар бўлмаса, Ўткир Ҳошимов айтганидек, чумолидан ёзувчи чиқариб бўлмайди. Меҳнат ўша чиқишни истамаётган қобилиятни юзага чиқаришдир. Рауль дунё юлдузлари ичида тўпни тўхтатишда энг кам хато қиладиган ўйинчилардан бири. Бу масалада ўзимизнинг хулосамизга таянмаймиз-да, машҳур футбол сиймоси Йоҳан Круиффнинг фикрини келтириб ўтамиз: «Европа футболи Рауль ва Зидансиз қолган куни роботлар ўйинига айланади-қолади. Яхшиям шу йигитлар бор экан. Зиданнинг тўп билан айланишини кўриб, овқатланиб турганимда-да бақириб юбораман. Рауль тўпни чизиқ олдида тўхтатганида жим бўлиб қоламан. Буни футболда бошқа такрорлай олмаслар».\nҲайрон бўлаётгандирсиз, Раулнинг бундай даҳоёна ҳаракатлари йўқ эдику, деб. Агар кўнглингиздан шундоқ фикр ўтган бўлса, демак, сиз Раулни Ибраҳимовични кузатгандек кузатмагансиз. Мен эса Раулнинг айнан шу жиҳати — тўпни қабул қилиб олаётгандаги ҳолати туфайли яхши кўраман. Дель Боске «Реал» юлдузлар фабрикасига айланиб кетганида бир журналистнинг «Раулнинг иши Бекҳэм, Фигу, Зидан ва Роналдолар даврасида унчалик кўринмайди, нима учун асосий таркибда тушаверади?» деган саволига чиройли жавоб берганди: «Чунки у кўринадиган бўлса, ҳаммаси тамом бўлади. Рауль юқоридаги ҳамма юлдуздан фарқли равишда тўпни ўз вақтида тўхтатиб, ўз вақтида ундан узиладиган ўйинчидир».\nДемак, масалага ойдинлик киритилди. Раулнинг «Реал»даги беқиёс ўрни ҳам шунда. Дақиқ нигоҳ ташлайдиган бўлсангиз, испаниялик голеадор тўпни қабул қилиб олаётгандаёқ ҳужумнинг давомини ечиб бўлган бўлади. 2000 йилги ЕЧЛ финалидан сўнг «Валенсия» дарвозабони Канисарес чиқа солиб бир гап айтгани ҳамон ёдимда: «Тўғрисини айтсам, тўп билан кетаётган ўнта Гутидан тўпсиз кетаётган битта Рауль қўрқинчлироқдир». Нега, дейсизми? Чунки у тўпсиз ҳам кўп ишни амалга ошира оладиган истеъдод эгаларидан бири. Сабабини излаб кўрамизми?\nФутболда гўзаллик энг муҳими!\nСабаби оддий – у гўзаллик шайдоси. Испанларнинг мумтоз санъатини ётволиб эшитадиганлар тоифасидан. Испания юлдузлари ичида энг кўп китоб ўқигувчи. Ҳатто бир интервьюсида Фернандо Торреснинг қобилияти ҳақида сўралганида шундай деганди: «Фернандонинг баъзи вазиятларда беҳис ўйнашига китобни хуш кўрмаслиги сабаб бўлса керак!».\nҲа, биз – журналистлар нуқул терма жамоамиз вакилларига газета ўқишни, кўпгина китоблар мутолаа қилишни тавсия қилишимизнинг асосий сабаби шу. Эрик Кантона урушқоқ ва жанжалкаш инсонлиги билан машҳур бўлса-да, футболдан ташқарида инсоншунослиги билан ажралиб турган. Шунинг учун ҳам МЮ мураббийлари унга энг оғир вазиятларда сардорлик боғичини тақдим этишган. Кўринишидан мантиқсиз иш, бироқ Кантона ўша мавсум биронта сариқ карточка олмаган. Хуллас, биз демоқчимизки, футболдаги ҳаракатлар майдондан ташқаридаги ҳолатларга ҳам боғлиқ.\nРауль Гонсалеснинг ҳаракатларидаги жозибадорлик ва тўпни оёқ учида қабул қилиб олишлари инглизларнинг ур-теп ўйинини кўрганингиздан кейин сариёғдек ёқиб тушади.\n1998 йилги Чемпионлар Лигаси финалини роҳатланиб кузатгандим. Қироллик клуби ғолиб бўлганди. Кейин эса Японияда «Тойота» кубоги ўтказилди. Унда мадридликлар «Васко да Гама» билан тўп суришди. Ўша куни Рауль фаолиятидаги энг гўзал голларидан бирини йўллади. Испания терма жамоасида 2008 йилги ўйинларгача тактик йўналиш, деб баҳоланадиган узун пас Йерро томонидан амалга оширилади. Рауль чап оёғи билан тўпни озгина қочириб юборади. Биринчи кўринишда бу хатога ўхшайди. Аслида эса ҳужумчининг айёрона ҳаракатлари эди. Дарвозабон билан бирга бир вазиятга чиқай деса, ҳимоячи жуда яқин келиб қолган. Бу пайтда тўпни чапроққа олиб қочиш лозим. Кейин ҳимоячи тўпга ташланишдан бошқа чора тополмайди. Кейин эса ўнг томонга алдайди. Ўнг томонга алдаши биланоқ бошқа ҳимоячи етиб келади. Табиийки, у ҳам жон ҳолатда тўпга ташланади. Чунки Раулнинг чап оёғи билан зарба йўллашини билади. Бироқ, испаниялик иқтидор эгаси уни ҳам ўтказиб юбориб, тўпни ўнгга олиб кетади. Натижада, бир ҳаракатнинг ўзида икки ҳимоячи ва дарвозабон жарима майдончаси ичида арифметик ҳаракатларга алданишади. Рауль эса асосан юриш учун яралган ўнг оёғи билан бўш қолган дарвозага тўпни йўллайди. Бу гол такрорий лавҳада намойиш этилгач, ўйинни шарҳлаб бораётган Виктор Гусев шундай деганди: «Да, это Рауль! Такие голы свои времена забивали футболисты как...Пеле! Боже мой!»\nКейинчалик жаҳон футболи маълумотларини ўқишни бошладик. Ўша мутолаамиз даврида бир муҳим маълумотга кўзим тушди: Пеле дунё юлдузлари ичида фақат Раулга ўйин тугаши биланоқ қўнғироқ қилиб қўяр экан. Енгса табриклаб, енгилса кўнглини кўтариш учун. Кейин бу қўнғироқни қабул қилиш Какага насиб этган, дейишади. Қолганлар эса...\nЎша пайтда менинг севимли нашрим ҳисобланган «Советский спорт» ўйинга ёзилган шарҳга ажойиб сарлавҳа билан чиқибди: «Раулмадрид!» Ўша сарлавҳа бугунги мақоламизни ҳам безаб турибди. Қаранг!\nФутбол о-о-озгина адолатсиз ўйин...\nБухорий ва Раул. Ғалати жуфтлик, нима дедингиз? Лекин ҳозир боғлаб берсак, ажабланмай қўясиз. Юртимиз алломалари ичида Бухорода туғилиб, илм пешвоси бўлган жуда кўп олимлар ўтган. Уларнинг ҳаммаси ўз исм-шарифлари давомига Бухорий деб ёзиб кетишган. Уларнинг номларини ўқиганимизда тўлиқ ўқимасак «қайси Бухорий экан», деган фикр миямиздан ўтади. Аммо Бухорий деган сўзнинг ўзи янграса биргина инсонни ўйлаймиз. Ул машҳур муҳаддис ҳаддан ташқари фарқли бўлганидан, минглаб Бухорийлар улғайган диёрнинг номини бир ўзи тараннум этиб тураверади.\nРауль деган исм ҳам Испанияда оммалашган. Деярли ҳар бир жамоада Рауль фалончилар бор. Уларнинг номларини шарҳлаш керак бўлиб қолса, шарҳловчилар дарҳол Раулдан кейинги шарифини ҳам айтиб кетишади. Чунки фақат Рауль дейиладиган бўлса, ўша биттагина Рауль тасаввур қилинади. Рауль Гонсалес мана шундай ҳолатга ҳаммани мажбур қилган.\nЛекин ана шундоқ юлдузга аламли хотима насиб этмоқда. Умрининг асосий қисми ўтган Испания терма жамоаси билан энг қора кунларда бирга бўлди. Ёруғ кунларида эса... Усиз Европа чемпиони бўлишди испанлар. Таркиб у кетганидан кейин ҳақиқий жамоавий ва жанговар таркибга айланди. Рауль ўйнаган пайтдаги етишмайдиган жиҳатлар ҳозирги Испанияда керагидан ошиқча жамланди. Аммо шундай бўлса ҳамки, мен Испаниянинг ажойиб ўйинларини кузата туриб, унинг таркибида Раулни кўра олмаганимдан ачинаман.\nБарибир уни соғинавераман. Бутун дунё қарши бўлса ҳам...\nЧунки мен битта ҳақиқатни биламан. Рауль Гонсалес Бланко галактикоснинг ғирт душмани бўлган «Барселона» жамоаси фанатлари томонидан ҳам яхши сўзлар билан тилга олинади. Ҳатто фанатлар сайтида «Реал» жамоасининг ҳар бир вакили юзига қора мой суркаб чиқилганда ҳам Раулни ёруғ юз билан қолдиришган ва тагига: «Бу болага келганда нуқул мой тугаб қолади», деб ёзиб қўйишган. Бу болага келганда нафақат қора мой, балки терма жамоага бериладиган медаллар ҳам етмай қолади, шекилли. Роса ҳам ачинарли манзара!\nРеал Мадрид Рауль Гонсалес


Чўлланиш жараёни: ўсимликлар дунёси ҳалокат ёқасидами? — Ishonch Gazetasi\nЮртимиз ҳудудининг деярли учдан икки қисми чўл ва чалачўл бўлиб, бу жойлардан қадимдан ўтлоқ ва яйлов сифатида фойдаланиб келинади. Чорвачиликнинг барқарор ривожланишида ана шу минтақалардаги табиий ўсимлик яйловларининг ўрни катта. Улар чорвани йил давомида табиий ва арзон ем-хашак билан таъминлашнинг ягона манбаи ҳисобланади. Афсуски, ҳозирда чўл ва чалачўл ўсимликлар қоплами қониқиш ҳосил қиладиган даражада эмас. Чунки кўп йиллар давомида антропоген омиллар таъсирида яйловларнинг табиий ҳолати инқирозга юз тутаяпти. Энг кучли антропоген омиллар қаторига чорва молларининг боқилишини киритиш мумкин. Бу ўсимликлар қоплами табиий тузилишининг кескин ўзгаришига олиб келмоқда.\n«Қизил китоб»га киритилган ўсимлик турларининг қарийб 40 фоизи бевосита чорва молларининг бетартиб ҳамда ҳаддан зиёд кўп боқилиши оқибатида флора таркибидан йўқолиб бормоқда. Аҳолининг табиий манбаларга бўлган эҳтиёжининг ортиб бориши ва улардан фойдаланиш тўғри йўлга қўйилмагани туфайли ҳам шундай ҳол юз бермоқда.\nЧорва моллари таъсирида ўсимликлар қопламининг инқирозга учраган ўчоқлари аҳоли масканларининг 3-4 км. радиусдаги майдонлари ва сув манбалари — қудуқлар атрофидаги яйловларда яққол кўзга ташланади. Ушбу жойларда ем-хашак турлари ўрнини табиий яйловлар учун хос бўлмаган бегона ўтлар эгаллаяпти (исириқ, какра, эшакмия, қўзиқулоқ, қуртқасоч ва бошқалар).\nАлбатта, чўл ва адир яйловларининг ёмонлашуви ўз-ўзидан содир бўлаётгани йўқ. Масалан, чўл яйловлари атрофларида жойлашган Бухоро, Навоий, Ғиждувон, Қоракўл каби ҳудудларда яшайдиган аҳоли яйловларда кенг тарқалган сингрен, қора саксовул, партак, шувоқ турларини ўтин ёқиш ёки ипак қуртининг пилла ўраши ва даста учун илдизи билан чопиб олиб ишлатаётганини нима билан изоҳлаш мумкин?\nБу ҳолат сўнгги йилларда кўплаб кузатилмоқда. Натижада йил сайин яйловларимизда очиқ ёки ўсимликлардан холи майдонлар тобора кенгайиб бормоқда. Қизилқум чўлида амалга оширилган тадқиқотлар давомида аҳоли томонидан нафақат шувоқ турларининг чопилиши, балки илдизи билан суғуриб олиш ҳолларига гувоҳ бўлдик. Шувоқ турлари кетмон билан чопилса ёки илдизи билан суғуриб олинса, у қайта тикланмайди.\nБундан ташқари, кейинги 25 – 30 йил давомида Қизилқум, Устюрт каби ҳудудларда бир неча замонавий шаҳар ва посёлкалар қурилиши, автомобиль, темир йўллари, сув, газ қувурлари ўтказилиши оқибатида бир неча минг гектар сифатли ўтлоқ ва яйловларга қирон келди. Қолаверса, маълум ҳудуддаги яйлов ва ўтлоқлар экинлар экиш учун ўзлаштирилиб юборилган. Кўриниб турибдики, инсоният ўзи англаган ҳолда яйловларни кенгайтириш ёки яхшилаш ўрнига улар сифати бузилиши, майдонларнинг қисқаришига хизмат қилмоқда.\nШу тариқа чўлланиш жараёни тобора жадаллашмоқда. Яйлов инқирозининг 44 фоизи чорва молларининг ҳаддан зиёд боқилиши, 25 фоизи буталарнинг ўтин сифатида чопилиши орқали рўй бераётир. Қолган омиллар (қурғоқчилик, шамол эрозияси, саноат-қурилиш ишлари) инқирозга олиб келадиган сабабиятнинг учдан бир қисмини ташкил қилади.\nЧорва молларининг катта миқдори, одатда, баҳор ва ёз мавсумларида қишлоқлардан узоқроқдаги тоғ олди ҳудудларида ўтлатилади. Кам сонли чорва моллари эса қишлоқ атрофида боқилади. Айниқса, ёз мавсумида сув танқислиги туфайли чорва моллари қишлоқлардан узоқ масофага бормаслиги ва қишлоқдан 3-4 км. радиусдаги майдонларда ўтлаши ўсимликлар қопламининг кескин ўзгаришига олиб келмоқда. Маълумки, қудуқлардан йироқ бўлган яйлов майдонларида чорва молларини сув билан таъминлаш Ўзбекистон чўл ҳудудларидаги асосий муаммолардан бири бўлиб қолмоқда. Чорва боқилиши босими ёки таъсири масофа бўйича сув манбаларидан узоқлашган сари камаяди ва ўсимликлар қопламида қатор ўзгаришлар содир бўлишига сабаб бўлади. Узоқ масофадаги яйлов майдонларида чорва молларининг сув танқислиги сабабли боқилмаслиги ўсимликлар ўсиш фаоллигининг сустлашишига олиб келади, ҳаётчанлик формасини йўқотади, натижада бу яйлов майдонларининг ҳам инқирози тезлашади.\nКези келганда турлар таркибида зарарли, заҳарли ҳамда чорва моллари томонидан ейилмайдиган бегона ўсимликларнинг узоқ йиллар давомида кўпайиб бораётганини ҳам таъкидлаш жоиз. Бу эса ўсимликлар қопламининг чорва боқилиши таъсири остида кескин ўзгаришини исботлайдиган яна бир далилдир.\n2012 — 2017 йиллар Қизилқум чўлида амалга оширилган геоботаник тадқиқотлар шуни кўрсатдики, чўлланишни вужудга келтираётган асосий куч табиий ва антропоген омиллардир. Ўтказилган тадқиқотлар экосистемаларнинг чўлланиши ўз-ўзидан бўлмаслигини тасдиқлади. Асосий антропоген омиллар — янги кўллар пайдо бўлиши, тупроқ эрозияси, йўллар, карьерлар, шўрланиш, чорва молларининг меъёридан ортиқлиги, янги шаҳар ва қишлоқларнинг кенгайиши, бута ва дарахтларнинг ёқилғи сифатида чопилиши, манзарали, доривор, зиравор ўсимликларнинг режасиз териб олиниши, йўл қурилиши, янги ерларнинг ўзлаштирилиши бўлиб, булар натижасида яйловлар маҳсулдорлиги пасайиб, турлар сони камаймоқда. Тўқай экосистемасида ўзгаришлар юз бериб, иккиламчи ўзгарган антропоген фитоценозлар ҳосил бўлмоқда.\nЭнг кучли чўлланиш қишлоқ ва қудуқ атрофи, чорва моллари доимий бир жойда боқиладиган яйловларда кузатилди. Бундай майдонлар кейинчалик ўсимликлар қоплами билан тикланмайдиган тақир жойларга айланиши тажрибадан маълум. Энг кучсиз чўлланиш ҳудуднинг шимолий қисми қишлоқлардан анча узоқ масофада бўлгани сабабли чорва молларининг камлиги, антропоген омилларнинг кам таъсири натижасида кучсиз пайҳонланган. Бирламчи пайдо бўлган шувоқлар ўрнида иккиламчи исириқзор, қуртқасочзор, қўзиқулоқзор, эшакмиязор жамоалари пайдо бўлгани кузатилди. Шунингдек, галофит тўқай ўсимликларидан бўлган юлғун, оқ чангал, оқ чинғил, шўражриқ, бир йиллик шўралар аниқланди. Бундай мисол ва сабабиятларни санашда узоқ давом этиш мумкин. Мақсадимиз — яйлов инқирози туб аҳоли турмуш тарзининг жиддий муаммосига айланаётгани, бунга бундан буён асло йўл қўйиб бўлмаслигидан огоҳлантиришдир.\nХулоса ўрнида айтадиган бўлсак, инсон томонидан яйловларга нисбатан ўтказилаётган босимнинг ортиб бориши шароитида табиий ўсимлик ресурсларидан оқилона фойдаланиш долзарб вазифадир. Бунда тегишли талаб ва қоидаларга амал қилинмаса, яқин келажакда бу табиий бойликларнинг қайтарилмас ҳолатга келиши аччиқ ҳақиқатдир. Бинобарин, мамлакатимизнинг табиий яйловлари маҳсулдорлиги ва сифатини яхшилаш бирламчи юмуш ҳисобланади. Бунинг учун чорва молларини фасллар бўйича алмашлаб боқишни йўлга қўйиш лозим. Чунки ҳамиша бир жойда мол боқилаверса, ўтлоқлар тез ишдан чиқади. Шунингдек, чорва молларини суғориш учун режали равишда сув қудуқлари сонини кўпайтириш талаб этилади. Камҳосил, деградацияга учраган яйловлар ўрнида олимлар тавсия қилаётган усуллар билан сунъий яйлов ва пичанзорлар ташкил этиш мақсадга мувофиқ.


..:: ISLOM.UZ ::.. - Тўрт фиқҳий мазҳабнинг ҳақ экани борасида мусулмон умматининг ижмоъси\nФиқҳий масалалар бўйича машҳур, маъруф ва мўътараф бўлган тўрт мазҳаб – ҳанафий, шофеъий, моликий ва ҳанбалий мазҳаблари ҳақ эканлигига, уларга эргашиш зарурлигига мусулмон уммати ижмоъ қилган ва бу ҳақиқатнинг қуруқ гап эмаслигини таъкидлаш учун бу хусусдаги барча маълумотлар, илмий хулосалар ўша вақтдаги турли китобларга битиб ҳам қўйилган. Улардан баъзи иқтибослар келтиришга ижозат бергайсиз.\n- Ибн Ражаб Ҳанбалий раҳматуллоҳи алайҳи ўзининг «Тўрт мазҳабдан бошқага эргашганга раддия» номли китобида қўйидагиларни ёзади: «Аллоҳ таоло ўз ҳикмати тақозоси ила динни ушлаш ва муҳофаза қилиш учун одамларга имомларни чиқариб берди. Уларнинг илмлари, билимлари, фатво ва ҳукмлар илмида кўзланган мақсадга эришганларини ҳамма тан олар эди. Улар раъй ва ҳадис аҳлидан эдилар. Барча одамлар фатвода уларга мурожаат қиладиган, ҳукмларни билишда ҳам уларга қайтадиган бўлишди. Аллоҳ таоло улар учун мазҳабларини тартибга соладиган ва қоидаларини таҳрир қиладиган зотларни қоим қилди. Охир-оқибат улардан ҳар бир имомнинг мазҳаби, услуби, қоидалари ва фасллари аниқланди. Барча ҳукмлар ўшалар орқали чиқариладиган, ҳалол ва ҳаром ҳақидаги калом тартибга солинадиган бўлди. Бу нарса мўмин бандалар учун Аллоҳ таолонинг лутфу карами, ушбу динни муҳофаза қилиш сабабларидан бўлди».\nИбн Ражаб Ҳанбалий раҳматуллоҳи алайҳи тўрт мазҳабдан бошқага эргашиб бўлмаслигининг сабабини баён қилиб, мазкур рисоласида қуйидагиларни ёзади: «Чунки улардан бошқа мазҳаблар машҳур бўлмаган ва тартибга солинмаган. Шунинг учун улар айтмаган нарсаларни уларга нисбат бериш эҳтимоли бўлади. Ирода қилмаган нарсаларини улардан дея фаҳмланади. Ҳолбуки, уларнинг мазҳабини ҳимоя қиладиган кимса йўқ».\n- Имом Бадруддин Заркаший «Баҳрул муҳийт» китобида ёзади: «Мусулмонлар ҳақ ушбу мазҳабларда эканига иттифоқ бўлганлар. Шунинг учун улардан бошқасига амал қилиш жоиз эмас. Ижтиҳод ҳам фақатгина уларда бўлади».\n- Шайх Муҳаммад Хизр Жанги Шинқитий ўзининг ушбу масала бўйича таълиф қилган китобида шундай ёзади: «Бугунги кундаги ижмоъ қилингани тўрт мазҳабдир. Улар: имом Молик, имом Абу Ҳанифа, имом Шофеъий ва имом Аҳмад ибн Ҳанбал. Батаҳқиқ, барча уламолар мазкурлардан бошқа мужтаҳиднинг мазҳабига эргашишни ман қилганлар».\n- Шоҳ Валиюллоҳ Деҳлавий раҳматуллоҳи алайҳи ўзининг «Инсоф» номли китобида қўйидагиларни ёзади: «Албатта, ушбу девон тузилиб, таҳрир қилинган тўрт мазҳабга эргашиш жоиз эканига уммат ёки унинг эътимод қилинадиганлари шу кунгача ижмоъ қилиб келишмоқда. Албатта, бунинг фойдаси очиқ-ойдиндир. Хусусан, ҳимматларимиз сустлашган, нафслар ҳавога берилган ва ҳар бир раъй эгаси ўз раъйига маҳлиё бўлган ушбу кунларимизда».\nБунга ўхшаш гапларни истаганимизча келтиришимиз мумкин. Албатта, ушбу гаплардаги «эргашувчилар»дан мурод, мужтаҳидлик даражасига етмаган омма мусулмонлардир. Шу билан бирга, мазҳабга эргашиш деганда таҳорат ёки намоз бобининг ўзигина кўзда тутилмайди. Балки фиқҳнинг барча боблари, ипидан игнасигача кўзда тутилади. Мазҳаблар оддий ва ижтиҳод даражасига етмаган мўминлар учун, хусусан, бизга ўхшаган араб тилини билмаган, шаръий илмдан бехабар кишилар учун малҳамдек бўлиши турган гап.\nУламоларимиз фиқҳий мазҳабларга амал қилиш айниқса бугунги кунда янада аҳамиятли эканини таъкидламоқдалар. Чунки фиқҳий мазҳабга амал қилиш ҳозирда мавжуд турли ихтилофлар ва келишмовчиликларнинг олдини олиб, ҳамма ўз мазҳабига амал қилган ҳолда, ўзга мазҳабларни ҳам ҳурматлашига сабаб бўлади.\nБугунги кунда бу масаладаги ихтилофлар асосан мазҳабни тан олмасликдан келиб чиқмоқда. Мазҳабни инкор қилувчиларнинг гап-сўзлари ва тасарруфлари кўпчиликни норози қилмоқда.\nУларга: «Сиз айтгандек, мазҳабни қўйиб, бевосита Қуръон ва Суннатдан ҳукм чиқаришга илмимиз етмаяпти, нима қилайлик?» дейилса, «Менга келинглар, тушунтириб қўяман» ёки «Фалончи устозимизга боринглар», дейишади. Фалончилар эса билиб-билмай, ихтилоф қилишади. Натижада бир босиб ўтилган йўлни яна қайтадан бошлашга тўғри келади.\nШунинг учун ҳам уламоларимиз: «Ижтиҳод даражасига етмаган кишилар муайян бир мазҳабни ушлаши лозим», дейдилар. Шундай қилинганда, ихтилофдан сақланилади.\nШунингдек, бошқа мазҳабларга ва уларга эргашганларга ҳурмат билан қараш лозим.\nБир ишда бир мазҳабга, иккинчи бир ишда бошқасига эргашиш дуруст эмас. Буни уламолар «талфиқ» дейдилар. Динда адашмаслик учун, маълум бир мазҳабни ихтиёр қилиш ва фақат унга эргашиш лозим.\nУламоларимиз: «Ҳатто илми юқори даражага етиб, мазҳабларнинг далилларини солиштириб, кучлисини аниқлаш даражасига етган одам ҳам бировларга бу ҳақда гап очмасин, фатво бермасин. Ўзи амал қилса, рухсат», дейишади.\nБуларнинг ҳаммаси мусулмонлар орасида ихтилоф чиқармаслик учун кўрилган чора-тадбирлардир. Бундай чоралар айниқса оммавий диний илмсизлик ҳукм сураётган бизнинг юртимизга ўхшаш жойлар учун, замонамизга ўхшаш замонлар учун жуда ҳам зарур.\nКези келганда, мусулмонлар жамиятининг доимо фиқҳга эҳтиёжи борлигини яна бир бор таъкидламоқчимиз. Ҳар бир мусулмон ибодатларини шариат қонунлари асосида олиб бориши, муаммоларини ҳам шариат қонунлари асосида ҳал қилиши лозим. Бу қонунларни ўргатиш учун эса фиқҳ керак. Аввалги уламоларимиз қолдириб кетган улкан фиқҳий меросдан самарали фойдаланишимизнинг ўзи етмайди.\nЧунки аввал таъкидлаганимиздек, ҳаёт ўзгариб туради. Шу туфайли янгидан-янги масалалар ҳам пайдо бўлиб бораверади. Бу масалаларга тўғри жавоб топишда эса фиқҳ керак бўлади. Гапни чўзиб ўтирмасдан, бир-иккита мисол келтирайлик:\nАвваллари бировнинг қонини иккинчи одамга қуйиш, бир кишининг аъзосини бошқа бир одамга кўчириб ўтказиш ёки эркак кишининг уруғлигини олиб, уни махсус найчада (пробиркада) урчитиб, сўнгра аёл кишининг бачадонига жойлаштириш каби ишлар умуман бўлмаган. Булар ҳатто бировнинг хаёлига ҳам келмаган. Шунинг учун эски фиқҳий китобларнинг ҳаммасини бирма-бир варақлаб чиқсак ҳам, бу масалаларга жавоб топа олмаймиз. Ҳаёт эса ушбу масалаларга жавоб беришни тақозо қилади. Демак, яна фиқҳга ҳожатимиз тушади.\nШунинг учун ҳам Ислом мамлакатлари уюшмаси ҳузурида ва «Робитатул Оламил Исломий» ташкилоти қошида биттадан Ислом фиқҳи академияси ишлаб турибди. Уларда ҳар бир Ислом давлатидан вакиллар бор. Янги пайдо бўлган масалалар аввало академия аъзоларига алоҳида ўрганиш учун тақдим этилади. Сўнгра академиянинг йиллик мажлисида керакли соҳа мутахассислари иштирокида ушбу масалалар муҳокама қилинади ва фатволар чиқарилади. Баъзи аъзоларнинг алоҳида фикрлари бўлса, унга ҳам ишора қилинади.\nШу йўл билан масалалар ихтилоф ва жанжалсиз ҳал қилиб келинмоқда. Демак, Аҳли сунна ва жамоа ақийдасидаги фиқҳий мазҳаблар ҳар қандай ихтилофларни четлаб ўтсалар бўлар экан.\nБунинг учун улар бағрикенг, тушунган ва етарли илмий савияга эга бўлишлари зарур. Фиқҳий мазҳабларнинг ўтган азиз имомлари, уларнинг шогирдлари ва давомчилари худди шундай бўлишган.


08 июл 2020, Тошкент вақти: 16:49\nБухородаги маданий мерос объектлари.\nЎзбекистонда моддий - маданий мерос объектларига ноқонуний эгалик қилиш, фойдаланиш ҳамда уларга зарар етказиш ҳолатларига чек қўйилмаяпти. Бу борада Олий Мажлис Қонунчилик палатасида ўтган муҳокама чоғида маълум қилинди.\nОлий Мажлиси Қонунчилик палатаси матбуот хизматининг билдиришича, маданият вазири Б.Сайфуллаевнинг «Маданий мерос объектларини муҳофаза қилиш ва улардан фойдаланиш тўғрисида»ги қонунининг ижроси ҳақида»ги ахборотига оид парламент тинглови ўтказилди.\nДепутатларга тақдим этилган ҳужжатларда айтилишича, моддий - маданий мерос сифатида рўйхатдан ўтказилган 259 та объектга жиддий зарар етказилгани аниқланган.\nМасалан, Сурхондарё вилоятининг Денов туманидаги XVII асрга мансуб «Сайид Оталиқ» мадрасаси ижарага берилган бўлиб, ҳозирда мадраса хоналаридан омборхона сифатида фойдаланилмоқда.\nМоддий маданий мерос объектларининг атиги 2608 тасининг (34,14 %) кадастр ҳужжатлари мавжуд, 2232 тасига (29,5 %) муҳофаза белгилари ўрнатилган, холос. Обидаларнинг аксарияти таъмирталаб аҳволга келиб қолган, уларнинг сайёҳлик салоҳиятидан самарали фойдаланиш талаб даражасида эмас.\n“Моддий маданий мерос объектларининг муҳофаза ҳудудларида талаб ва меъёрларга зид равишда қурилиш ишларини олиб бориш ҳолатлари ҳам учраб турибди. Аксарият жойларда ўз касбининг эгалари – археолог, меъмор, санъатшунослар ишламаяпти, моддий маданий ва археология мероси объектларининг ягона электрон маълумотлар базасини яратиш ишлари якунланмаган. Бундай объектларни ижарага бериш тизими такомиллаштирилмаган”, дейилади хабарда.\nТингловдан сўнг Олий Мажлиси Қонунчилик палатасининг бу борадаги махсус қарори қабул қилинди.


Таклиф: ҳам харид, ҳам хайрия\n10:40 / 19.08.2017\nҲозирда кичик дўконлар, тартибсиз бозорлар ўрнини “Корзинка”, “Макро”, “Магнит” сингари йирик супермаркетлар эгаллаб бораётгани сир эмас. Кўпчилигимиз хариднинг қулайлиги, пластик карталарнинг монеликсиз қабул қилиниши сингари омиллар сабаб шу мажмуаларга тобора кўпроқ ташриф буюрмоқдамиз.\nЭътибор қилсангиз, бундай дўконларда деярли ҳар доим харидимиз миқдори аниқ суммани ташкил қилмайди. Масалан 109 817 сўм, 76 736 сўм сингари тўловларни амалга оширамиз. Майда пуллар муомаладан чиқиб қолганлиги сабабли сотувчилар гугурт, салфетка, сақич сингари маҳсулотлар билан қайтим беришади. Кўп ҳолларда барибир ҳисоб аниқ чиқмайди ва табиийки кимнингдир ҳақи кимгадир ўтиб кетади ҳамда шу заҳоти унутилади. 100-200 сўмлик қоғоз пуллар ёки тангалар топиб, қайтим берилган ҳолда ҳам у пуллар чўнтакнинг бир четини хира қилиб ётади, холос.\nАгар савдо марказлари, йирик дўконларимиз шундай майда қайтимларни харидорнинг розилиги билан хайрия мақсадида олиб қолиш таклифини беришса, аниқки ҳеч ким қаршилик билдирмайди.\nМасалан 109 817 сўм тўлаши керак бўлган харидор одатда 110 минг сўм, ёки пластик карта беради. Сотувчи унга 183 сўмни қайтариш ўрнига махсус хайрия рақамига ўтказишни таклиф қилса, харидор албатта рози бўлади. Чунки 183 сўм нақд шаклда бўлса, олишнинг ҳожати ҳам, иложи ҳам йўқ, пластик карта учун ҳам арзимас сумма, фақат яхлитликни бузиб, адаштирувчи ортиқча рақамларни ҳосил қилади, холос.\nЭнг муҳими харидорда хайрия ишларига хайрихоҳлик ҳисси туғилади, озгина бўлсада, амалга оширган эзгулигидан кўнгли кўтарилади, кейинчалик ўз хоҳишига кўра кўпроқ эҳсон қилиши ҳам ҳеч гап эмас.\nБир киши учун арзимас туйилган бу қайтимлар йиғилиб, катта маблағга айланиши аниқ. Чунки биргина дўконнинг ўзида минглаб, йирикларида ўн минглаб тўловлар амалга оширилади. 100 сўмдан қолса миллионлар ҳосил бўлади. Ой якунида бу пуллар ёрдамга муҳтож кимнингдир ҳожатини чиқарадиган даражага етади. Савдо марказида махсус экран ўрнатилиб, айни шу мақсадда қолдирилаётган пуллар кўрсатиб турилсаку, нур устига. Чунки сония сайин кўпайиб бораётган хайрия пуллари ҳар қандай кишининг кўнглида эзгуликка туртки бериши аниқ. Фақат савдо марказлари вақти-вақти билан тушган пулларнинг қаерларга сарфлангани эълон қилиб туришлари мақсадга мувофиқ бўлади.\nАлбатта, бу таклиф янгилик эмас, айрим хорижий давлатларда турли шаклда қўлланилган. Қолаверса, ўзимизнинг йирик савдо марказларида ҳам ойнаванд хайрия қутилари ўрнатилган. Аммо айнан қайтимларни маълум тизимга йўналтириш яхши натижа бериши аниқ. Энг муҳими бундан ҳамма хурсанд бўлади.\n15:10 / 22.05.2019\n09:11 / 05.04.2019\nГермания шимолидаги супермаркетларда ярим тонна кокаин топилди\n17:07 / 08.03.2019\nЎзбекистонда тўп нархи қанча? Эътибордан четда қолаётган болалар футболи ҳақида


Ўзбекистонда собиқ ҳоким невараси ўзининг буваси уйига ҳужум ташкил этди\n11 майга ўтар кечаси айни вақтда марҳум ва ўз вақтида Самарқанд вилояти Нарпай туманининг ҳокими бўлган Акбар Жамиловнинг уйига номаълум шахслар бостириб киришган ва уй эгаларидан пул талаб қилишни бошлашган.\nСамарқанд вилояти ИИБ ходимларидан бирининг маълумотларига кўра, Ўзбекистон ЖКнинг 164-моддаси “Босқинчилик” бўйича жиноий иш қўзғатилган. Унинг гапларига қараганла, собиқ ҳокимнинг банкда ишловчи 25 ёшли невараси босқинчилик ҳужумини ташкил этишда гумон қилинмоқда:\n– Маълум бўлишича, марҳум ҳокимнинг невараси иккита ишсиз йигитларни – Нодир ва Баҳтиёрни унинг бувиси уйига босқинчилик ҳужумини амалга оширишлари учун ёллаган. Йигитлар қора ниқоб тақиб олиб, Жамиловлар хонадонига бостириб киришган. Ўша куни уйда кекса уй эгаси ва унинг невараси бўлган. Босқинчилар кампирнинг неварасини гаровга олишган ва агар пул бермаса неварасини ўлдиришлари ҳақида қўрқитишган. Қўрқиб кетган кампир қаттиқ бақира бошлаган ва бу билан босчинчиларни қўрқитиб юборган ва улар уйдан чиқиб кетишган. Улар уйдан ҳеч нарса олиб чиқиб кетишмаган. Тезкор-қидирув тадбирларини амалга ошириш давомида икки кун ўтгач босқинчиларни тутиб олишга муваффақ бўлинди. Кўрсатма бериш вақтида уларга марҳум ҳокимнинг невараси йўл кўрсатганини маълум қилишди. Айни вақтда барча гумондорлар туман ИИБ изоляторида бўлиб туришибди, деб хабар қилди Самарқанд вилояти ИИБ ходими.\n«Мираброр» маҳалласида яшовчилардан бирининг гапига кўра, собиқ ҳокимнинг уйига босқинчилик қилингани тўғрисида эртаси куни маълум қилишган. «Маълум бўлишича, босқинчилар уйга қора ниқобларда бостириб киришган. Бундан бир неча кун олдин Акбар Жамиловнинг болаларидан биттаси уларнинг отаси туманни бошқарган вақтда қурилган хусусий ёқилғи қуйиш шаҳобчасини сотиб юборганлиги аён бўлди», – деб гапириб берди жабрланувчиларнинг қўшниси.\nАкбар Жамилов деярли ўн йил давомида Самарқанд вилоятининг Нарпай туманини бошқариб келган.


Ягона портал: янада осон ва янада қулай\n“Лойиҳа ишга туширилган дастлабки кунларданоқ фуқаролар томонидан ижобий қабул қилинди ва аҳоли ўртасида оммалашиб, муваффақиятга эришилди, аммо вақт ўтиши билан фуқароларнинг давлат идоралари билан мулоқот воситасидан ўзига хос шикоятлар китобига айланди. Ўзбекистон Республикаси Президенти Ш.М. Мирзиёевнинг виртуал қабулхонаси pm.gov.uz нинг ташкил этилиши барча масалаларга ойдинлик киритди ва аҳоли билан ишлаш механизмини яратди. Шундан сўнг, Портал ўз диққатини асосий вазифаларга – жисмоний ва юридик шахсларнинг тўғридан тўғри давлат органларига мурожаат қилишлари, давлат бошқаруви самарадорлигини оширилиши, жойларда кичик бизнес ва хусусий тадбиркорликни ривожлантириши учун қулай шарт-шароитларнинг яратилишига қаратди” деб таъкидлайди – “Ягона интегратор UZINFOCOM” бош директор вазифасини бажарувчиси Эмиль Гимранов.\nПорталдаги жорий ўзгариш аҳолининг иқтисодий ва ижтимоий ҳаётида ахборот-коммуникация технологияларини янада ривожлантириш ва жорий этиш, давлат бошқаруви самарадорлигини ошириш, кичик бизнес ва хусусий тадбиркорликни ривожлантириш учун қулай шарт-шароитларни яратишга қаратилган. Бугунги кунда деярли барча давлат ташкилотлари Портал ҳақида етарлича маълумотга эга ва ундан самарали фойдаланиб келмоқдалар. Шу билан бирга аҳоли ўртасида Порталдан фойдаланиш бўйича хабардорлик даражаси ҳам ўсиб бормоқда.\nПорталнинг янги талқинидаги асосий қулайлик бу - фойдаланувчи учун мослашувчан дизайнга эга бўлган интерфейсдир. Эндиликда Порталдан фойдаланишда компьютер талаб этилмайди, мобил телефон ёки планшет орқали ҳам бир марта рўйхатдан ўтиб, Порталдан ҳеч қандай қийинчиликсиз фойдаланиш мумкин. Портал кенг кўламдаги давлат хизматларидан фойдаланиш, зарур маълумотларни қидириш, бизнес масалаларини тезда ҳал қилиш ва бошқа кўплаб имкониятларни яратишда фойдаланувчиларга тезкорлик ва аниқликни тақдим этади.\nПорталнинг янги талқини, аввалги талқинидан фарқли ўлароқ эндиликда фойдаланувчидан барча давлат хизматлари тури билан танишиш учун ягона идентификация тизимидан руйхатдан ўтиши талаб этилмайди. Янгиланган талқинда портал интерфейси таркибига бир қанча функционал ўзгартиришлар киритилган, бу ҳақида тақдимотда батафсил танишиш мумкин:\nФойдаланувчига керакли давлат хизматларини осон ва қулай равишда топиш имкониятини яратиш мақсадида “Ҳаётий вазиятлар” бўлими ташкил қилинди.\nБўлим муайян ҳаётий вазиятга тегишли давлат хизматларини таснифлайди. Масалан, “Боланинг туғилиши” блокида ушбу вазият билан боғлиқ барча давлат хизматлари намоён бўлади. Тегишли маълумотномалар бериш, моддий ёрдам олиш ва шу каби хизматлар шулар жумласидандир. “Тўй” блокида эса мос равишда тегишли хизматлар тақдим этилади, масалан, ФҲДЁ органига ариза бериш, тўловларни тўлаш ва бошқалар. Шундай қилиб, кундалик вазиятларда учрайдиган тегишли хизматларни Порталда излашни осонлаштириш мақсадида ушбу вазиятларни максимал равишда қамраб олиш режалаштирилган. Албатта, ҳар бир ҳаётий вазиятга боғлиқ хизматлар ишга туширилиши билан у тегишли хизматлар блокига қўшилади. Порталнинг янгиланган талқини ишга туширилиши муносабати билан ўтказиладиган тақдимотда янада кўпроқ маълумотларга эга бўласиз.\n“2017 йилда Порталнинг янги талқини ишга туширилди, унда хизматлар фойдаланувчи авторизациядан ўтгандан сўнг амалга оширилар эди. Янги талқинда барча жараёнлар соддалаштирилди ва бутунлай автоматлаштирилди. Энг илғор хорижий тажрибалардан фойдаланиб келганлигимиз сабабли Порталнинг янги талқини соддалаштирилган, шунингдек, янада қулай интерфейс хизматлардан ортиқча уринишларсиз фойдаланиш имкониятини тақдим этади. Масалан, биз Порталнинг асосий саҳифасини визуал жиҳатдан соддалаштирдик ва кераксиз маълумотларни олиб ташладик, улар фойдаланувчига ёрдам беришдан кўра, кўпроқ уни чалғитар эди. Ички саҳифалардан фойдаланиш ҳам янада осонлашди. Порталда дизайнида ранглар мутаносиблигига эришилди. Эндиликда фойдаланувчи шахсий кабинетида давлат хизматлари тўпламидан шахсий виджетини яратиш имкониятига эга” – деб, сўзида давом этади Эмиль Гимранов.\nШуни таъкидлаш жоизки, Ягона интерактив давлат хизматлари портали “Ягона интегратор UZINFOCOM” томонидан 2013 йил июль ойида ишлаб чиқилган ва жорий этилган бўлиб, лойиҳа “Электрон ҳукумат” тизимининг дастлабки кўриниши сифатида яратилган эди. Порталнинг ишга туширилиши давлат органлари учун аҳоли билан ишлашнинг янги форматини белгилаб берди. Юридик ва жисмоний шахсларга давлат хизматларидан электрон кўринишда фойдаланиш имкониятини тақдим этди.\nЛойиҳа бошқаруви миллий агентлиги ташаббуси билан Порталнинг такомиллаштирилиши давлат хизматларидан фойдаланишнинг соддалаштирилган ва қулай кўринишини яратади.\nЎзбекистон Республикаси Президенти ҳузуридаги Лойиҳа бошқаруви миллий агентлиги қошидаги Электрон ҳукумат ва рақамли иқтисодиёт лойиҳаларини бошқариш маркази ҳамда “Ягона интегратор UZINFOCOM” фуқароларни Портални ривожлантириш бўйича фаолликка чорлайди ва ўз таклиф-мулоҳазаларини қуйидаги электрон манзилга юборишларини сўрайди: e-gov@napm.uz; info@uzinfocom.uz\n© 2003-2019 Davlat axborot tizimlarini yaratish va qo‘llab-quvvatlash bo‘yicha yagona integrator UZINFOCOM.


Иорданияда зўравоннинг жабрланувчига уйланиши тақиқлаб қўйилди\n17:30 / 02.08.2017\nИордания Парламенти мамлакат қонунчилигида мавжуд бўлган, узоқ йиллардан бери кўплаб баҳсларга сабаб бўлиб келаётган келишувни бекор қилишга қарор қилди.\nГап шундаки, агар киши бошқа кимсани жинсий зўрлаган тақдирда, у билан турмуш қуриши ва энг камида 3 йил оиласини сақлаб туриши талаб этилар эди. Шундагина жиноятчи ўз қилмишлари учун суд олдида жавоб бермай, жазодан қутулиб қолиши мумкин. Эндиликда бундай келишув никоҳлари бекор қилинади.\nЖорий йилнинг апрель ойида Иордания ҳукумат аъзолари шу турдаги никоҳни бекор қилиш мақсадида қонун лойиҳасини тайёрлашга киришган эди. Бундай ташаббусга хайрихоҳлик билдирган қирол Абдуллоҳ сешанба куни парламент томонидан маъқулланган қонун ҳужжатини имзолашга тайёр эканини айтган. «Ислом Ислоҳ» блоки аъзоси Дима Таҳбубнинг айтишича, бундай қарор Ислом шариати қоидалари ва Иордания халқи иродасидан келиб чиқиб қабул қилинди.\nАҳоли орасида «308 модда» номи билан таниш бўлган келишув аслида 1911 йилги Усмонийлар империяси қонун ҳужжатларига асосланар эди. Бу эса ўз ўрнида 1810 йил тузиб чиқилган «Наполеанча жазо» қоидаларида учрайди. Айтиб ўтиш керакки, ушбу никоҳ келишуви яна саккизта араб давлатларида мавжуд бўлиб, улардан Ливан ва Баҳрайн ислоҳотларга қўл уриш арафасида.\nоила зўравонлик Иордания\nЎроқда йўқ, машоқда йўқ, хирмонда ҳозир ҳоким бўлишдан бульдозерчилик яхши эмасми?


Ўзбекистон: муҳолифатчиларнинг омадсиз сафари | Institute for War and Peace Reporting\nЎзбекистон: муҳолифатчиларнинг омадсиз сафари\nHuman Rights Watch халқаро ҳуқуқ ҳимоя ташкилоти 13 январь куни Ўзбекистон расмийларини сиёсий фаоллар ва ҳуқуқ ҳимоячиларини таъқиб этиш кампаниясини “зудлик билан тўхтатишга” чақирди. Бунга сабаб - 7 ноябрь кунидан бошлаб республиканинг олтита шаҳрида кам деганда етти нафар фаоллар қўлга олинди, уларнинг учтаси калтакландилар, биттаси касалхонага мурожаат қилишга мажбур бўлди.\nБу одамлар мухолифатдаги “Бирдамлик” ҳаракатининг етакчи фигуралари саналган Баҳодир Чориев ва Дилором Исҳақова билан учрашиши керак эди.\n“Кўринишидан, - дейилади Хьюман Райтс Вотч хабарномасида, - расмийлар томонидан фуқаролик жамияти фаолларига қарши бошланган кампаниядан мақсад – уларнинг [фаоллар] мухолифатчилар билан алоқа ўрнатишига йўл қўймаслик бўлиб қолганга ўхшаяпти”.\nЎзбекистоннинг марказида жойлашган Жиззахда 11 декабрь куни кучишлатар тузилмалари ходимлари томонидан ҳаракатнинг фаоллари билан учрашгани вилоятга келган мухолифатдаги “Бирдамлик” ҳаракатининг фаоллари калтакландилар.\n“Аввалига мен, менинг укам ва Ўзбекистон бўйича ҳаракат етакчиси Дилором Исҳақова Фарғона водийсига йўл олдик, - дея сўз бошлади Чориев NBCA билан телефон орқали суҳбатда. – Йўл-йўлакай Жиззахга кириб ўтмоқчи бўлдик. Жиззахнинг марказида жойлашган “Ғани” чойхонасида ҳуқуқ ҳимоячилари Маъмир Азимов ва Бахтиёр Ҳамроев билан учрашишни режалагандик”.\nБироқ ички ишлар бошқармаси ходимлари ушбу учрашув ҳақида олдинроқ хабардор бўлган эканлар.\n“Чойхонада ўтирганимизда, ҳуқуқ ҳимоячи Маъмир Азимовнинг қўл телефонига терговчи телефон қилди ва кўчага чиқишини сўради, - дея давом этади Чориев. – Азимов ташқарига чиқди, уни сўроққа тута бошладилар, кейин бўлса калтаклаб ташладилар. Мен, Дилором Исҳақова ва Бахтиёр Ҳамроев кўчага югуриб чиққанимизда, ҳуқуқ-тартибот идоралари ходимлари Ҳамроевнинг юзига ура бошладилар ҳамда мени ва Исҳақовани машинага итариб ўтқаздилар. Улар мени қўрқита бошладилар, рулда ўтирган укам Ботирнинг ҳаётига таҳдид солдилар”.\nШу ҳодисадан сўнг мухолифатчилар Самарқандга ва бошқа вилоят марказларига йўл олдилар, бироқ милиция уларга бу учрашувларни уюштиришга имконият бермади.\nБаҳодир Чориев 16 октябрь куни Тошкентга АҚШдан келди. Мухолифатчи бу мамлакатда 2004 йилда сиёсий бошпана олганидан бери яшаб келаётган эди. У Ўзбекистонда ҳаракатнинг қурултойини ўтказиш, мамлакат ичида ўз фаолиятини давом этиш ҳамда Олий Мажлисга бўлажак сайловларни мониторинг қилиш ниятини билдирган эди. (Ўқинг: “Ўзбекистон: мухолифатчининг парламент сайловлари арафасида қайтиши”.)\nҲуқуқ ҳимоячилари ва мухолифатчи сафдошларининг таассуф билан қайд этишича, уларнинг барча ҳаракатлари зое кетган. Чунки, расмийлар маҳаллий аҳолини мухолифатнинг ҳар қандай таъсиридан иҳота қилиш учун барча эҳтиёт чораларини кўрдилар.\n“Мухолифатдаги сиёсий ташкилот етакчисининг барча ҳаракатлари махсус хизмат томонидан назорат қилинган”, - дея қайд этади Ирландияда яшаётган Ўзбекистон Инсон ҳуқуқлари (ЎИҲЖ) жамиятининг президенти Абдужалил Бойматов.\n“Бирдамлик” ҳаракатининг Ўзбекистон бўйича раҳбари Дилором Исҳақова NBCA билан суҳбатда партия аъзолари “қаттиқ ҳўрландилар ва эзилдилар”, уларнинг мамлакат ичида самарали фаолият юритишга умидлари эса деярли қолмади, деб айтди.\n“Ҳуқуқ-тартибот идоралари ходимлари томонидан [бизни] калтаклаш ва таҳқирлашлар расмийларнинг ўзгача фикрловчиларни сиғдирмаслигини яна бир бор тасдиқлади”, - деди у.\nАйни пайтда Туркияда истиқомат қилаётган ҳамда мамлакатдан қувилган “Эрк” мухолифат демократик партиясининг етакчиси Муҳаммад Солиҳ Ўзбекистон ҳудудида альтернатив ҳаракатлар билан чиқишга уринишларни “беақллик” деб атади.\n“Мана ўн етти йил бўлибдики, мен қувғинда юрибман. Лекин шуни аниқ биламанки, мухолифат намояндаси бўлган ҳар қандай одам Ўзбекистонга қайтса, ўз ҳаётини хавф остига қўяди, - деди Солиҳ NBCA билан суҳбатда. – Бундай одамни ё қамайдилар ёки ҳаётига нуқта қўядилар. [Ислом] Каримовнинг режими ҳокимият устида экан, мухолифатчилардан ҳеч ким ўз фаолиятини мамлакат ичкарисида олиб бора олмайди”, - деб хулоса қилди Муҳаммад Солиҳ.\nҲукмрон режимнинг мухолифат партиялари билан кураши ўтган асрнинг 90-чи йилларида бошланган эди. Ўшанда халқ орасида ижтимоий роли ва ҳурмати кучайиб кетган “Эрк” демократик партиясининг ва “Бирлик” ҳаракатининг етакчилари мамлакатдан қувилган эдилар. Айни пайтда мухолифат партиялари ва ҳаракатларидан бирортаси ҳам Ўзбекистонда рўйхатга олинмаган.


16:31 / 17.03.2017\nСирдарё вилояти ҳудудида 2017 йил 16 март куни “Профилактика куни” тадбири ўтказилди. Бу ҳақда Сирдарё вилояти Ички ишлар бошқармаси хабар берди.\nТадбир вилоятнинг мавжуд 11 та шаҳар-туманларидаги 224 та маҳалла фуқаролар йиғинларида ўтказилди. Унинг давомида ички ишлар идорларининг профилактик ҳисобида турган шахслардан 422 нафари билан профилактик суҳбатлар ўтказилди. Шундан 79 нафар ДЭО аъзолари ва 343 нафар муқаддам судланган ҳамда 300 нафар бошқа тоифалар бўйича ҳисобда турган шахслар билан профилактик суҳбатлар олиб борилди.\nШунингдек, 138 та ўқув таълим муассасаларида ўтказилган “Давомат” тадбир жараёнида 197 нафар ўқувчиларнинг турли сабабларга кўра ўқув машғулотларига қатнашмаётганлиги аниқланиб, улардан 42 нафарининг ота-оналарга нисбатан тегишли тартибда чоралар кўрилди.\nТадбир давомида 3822 та хонадон ўрганиб чиқилди, ўрганиш жараёнида доимий ва вақтинча яшаш тартибини бузган 42 нафар фуқарога, 4 нафар ижарада ноқонуний яшашга шароит яратиб берган шахсларга нисбатан маъмурий баённомалар расмийлаштирилди.\nШубҳа ўйғотганлиги учун 307 нафар шахс милиция таянч пунктларига олиб келиниб, улар билан тезкор-профилактик ишловлар олиб борилди. Тадбир давомида жами 68 нафар ҳуқуқбузарлик содир этган шахсларга нисбатан маъмурий баённомалар расмийлаштирилди.\nШунингдек 48 нафар доимий яшаш манзилларидан узоқ муддатга чиқиб кетган ҳамда 122 нафар қайтиб келган шахслар аниқланди ва улар билан белгиланган тартибда суҳбатлар олиб борилиб, “Узоқ муддат” маълумотлар базасига киртилди.\nАҳоли гавжум жойларда 114 та патрул йўналишлари ташкил этилиб, ов қуролига эга бўлган шахслардан 267 нафарининг ов қуролини сақлаш холати ўрганиб чиқилди. Тадбир кунида мулкий турдаги жиноятларни олдини олиш мақсадида 3 та объектлар қўриқлаш пультига уланиб, 19 та объектга видео кузатув мосламалари ўрнатилди.\nБундан ташқари, жиноятчиликни олдини олиш мақсадида жами 420 та жойда тарғибот-ташвиқот ишлари олиб борилди.\nТадбир жараёнида 132 та жойларда вояга етмаганлар ва ёшлар ўртасида жиноятларни келиб чиқиш сабаб ва шароитларини олдини олиш мақсадида ота-оналар ва ўқувчилар билан, 21 та жойда йўл ҳаракати қоидаларига риоя этиш бўйича, 224 та маҳалларда Паспорт-виза тизими қоидаларига риоя этиш, Ёнғин ҳолатларини ҳамда мулкий турдаги жиноятларни олдини олиш мақсадида аҳоли билан учрашув ва тушунтириш ишлари олиб борилди.\nСирдарё Профилактика куни


Садир Жапаров ва Эмомали Раҳмон қирғиз-тожик можароси бўйича келишиб олди - XABAR.INFO\nСадир Жапаров ва Эмомали Раҳмон қирғиз-тожик можароси бўйича келишиб олди\nҚирғизистон президенти Садир Жапаров ва Тожикистон президенти Имомали Раҳмон шанба куни телефон орқали суҳбат ўтказдилар ва барча ҳарбий техника иккала томоннинг чегара ҳудудларидан олиб чиқилишини тасдиқладилар, деди Қирғизистон раҳбари матбуот хизмати.\nБундан ташқари, икки мамлакат раҳбарлари қирғиз-тожик чегарасидаги барча ҳарбий техникани қайта кўриб чиқиш учун Қирғизистон ва Тожикистон қўшма комиссиясини тузишга келишиб олдилар.\n«Давлат раҳбарлари илгари эришилган барча келишувларга содиқликларини ва мамлакатлар ҳудудлари ва чегараларига нисбатан ўзаро ҳурматни таъкидладилар. Президентлар, шунингдек, чегарадаги мавжуд вазиятни тезроқ ҳал этилишига ишонч билдирдилар», дейилади хабарда.\nШанба куни эрталаб Қирғизистон чегарачилари чегарадаги вазиятнинг янги оғирлашгани ҳақида хабар беришди: уларнинг сўзларига кўра, тожик ҳарбийлари Қирғизистон фуқароларининг турар-жой биноларини ўққа тута бошлаганлар.\nРоссия мигрантлар учун шахсини тасдиқловчи янги ҳужжат жорий этмоқда\nТожикистон пойтахтида портлаш содир бўлди (видео)


Россия космонавти Юрий Маленченко фазода бўлган дамда турмуш қурмасликни ваъда қилди.\n19 апрел 2021, Тошкент вақти: 20:19\nҲозирда орбитада бўлган Маленченко Росавиакосмос расмийларига август ойида фазода бўлган даврда америка фуқаросига уйланиш ниятини билдирган эди.\nХалқаро фазовий станция расмийларини бундай қарор ҳайратга келтирди. Улар фазода қурилган турмуш Россия қонунларига кўра қонуний бўлиши ёки бўлмаслигидан шубҳа билдириб, Маленченкога ерга қайтганидан кейин уйланишни маслаҳат этишган. Хабарларга кўра, космонавт маслаҳатга қулоқ солган.


Одобнома: Салом бериш энг савоб иш - zarnews.uz\nОдобнома: Салом бериш энг савоб иш\nБир куни бадавлат кишининг ҳузурига хизматкори кириб, салом берди ва унга қўлидаги бир тутам райҳонни узатди.\nШунда у хизматкорига:\n- Сен энди озодсан, - деди.\nЁнида турган кишилар:\n- Хизматкорингизни бир тутам райҳон олиб келгани учун озод қилдингизми? - дейишди.\n- Аллоҳ таоло: “Қачонки, сизга бир саломлашиш ила салом берилса, сиз ундан кўра яхшироқ алик олинг ёки худди ўзидек жавоб беринг”, демаганми? Унинг саломига бундан яхшироқ жавоб тополмадим, - деб жавоб берди.\nЮқоридаги ҳикояда айтилганидек, кимда ким чин кўнгилдан салом берса, кишиларга яхши сўзларни сўзласа, унинг ўзига ҳам яхшилик қайтади.\nҚуръони каримнинг «Нур» сурасида «Қачонки, уйларга кирсангиз, бир-бирларингизга Аллоҳ ҳузуридан бўлган муборак, покиза саломни айтингиз», дейилади.\nИмом Бухорийдан ривоят қилинишича, бир киши Расулуллоҳдан: “Исломда энг яхши амал қайси?”, деб сўраганида Пайғамбаримиз алайҳиссалом: “Очларнинг қорнини тўйғазиш ва таниган-танимаган кишиларга салом бериш”, дедилар.\nБу ҳақда фарзандларингизга сўзлаб беришни унутманг!


Хусусий нотариуслар иш бошлади – Газета.uz\nХусусий нотариуслар иш бошлади\n2010 йилда Ислом Каримов фармони билан тақиқланган хусусий нотариуслар яна иш бошлади. Биринчи бўлиб Қўқонда хусусий нотариус томонидан пенсия олиш учун ишончнома расмийлаштирилди.\n2 май 2020, 15:24 Жамият\n1 майдан хусусий амалиёт билан шуғулланувчи нотариуслар ўз фаолиятини бошлади ва шу куни янги ташкил этилган хусусий нотариус томонидан биринчи нотариал ҳаракат амалга оширилди, дея хабар қилди Адлия вазирлиги.\nМазкур нотариал ҳаракат Фарғона вилоят Қўқон шаҳрида хусусий амалиёт билан шуғулланувчи нотариус Фазлиддин Хожиматов томонидан амалга оширилди. У фуқарога нафақа олиш учун ишончномани расмийлаштириб берди.\nЭслатиб ўтамиз, президентнинг 2019 йил сентябрдаги нотариат тизимини тубдан ислоҳ қилиш тўғрисидаги фармонида 1 январдан хусусий нотариал идоралар ташкил этилиши кўзда тутилган эди.\nХусусий нотариал амалиёт биринчи президент Ислом Каримовнинг 2010 йил майдаги фармони билан тақиқланган эди. Бунга нотариуслар фаолиятидаги қонунбузарликлар ва суиистеъмолчиликлар сабаб қилиб келтирилган.\nЭндиликда нотариус хизматлари ҳафтанинг барча кунларида кўрсатилиши мумкин, бу нотариал идораларда навбатлар муаммосига барҳам бериши керак.\nАдлия вазирлигининг қайд этишича, 20 апрель куни хусусий нотариал фаолият олиб бориш ҳуқуқи учун биринчи электрон лицензия берилди.\nЮқорида тилга олинган фармонда бир қатор янги нотариал ҳаракатлар жорий этилиб, айрим шартномаларни расмийлаштириш соддалаштирилган (батафсил).\n«Газета.uz» 2 248


Ҳожатхона учун чуқур қазиётган ака-укаларни тупроқ босиб қолди. Қурбон бор | Qalampir.uz\nҲожатхона учун чуқур қазиётган ака-укаларни тупроқ босиб қолди. Қурбон бор\nЖамият\t18 Февраль 2020 14:12 9695\nҲожатхона учун чуқур қазиш жараёнида икки ака-укани тупроқ босиб қолди. Воқеа натижасида 36 яшар ака вафот этди. Бу ҳақда Ўзбекистон Республикаси Фавқулодда вазиятлар вазирлиги Матбуот хизмати хабар бермоқда.\n2020 йил 17 февраль куни соат 13:50да Қашқадарё вилояти Ғузор туманида жойлашган “Карвон” савдо мажмуаси ҳудудида 3 нафар ака-укаларнинг ҳожатхона учун чуқур қазиш жараёнида хавфсизлик қоидаларига риоя қилмасликлари оқибатида 2 нафарини тупроқ босиб қолган.\nҲодиса юзасидан Қашқадарё вилояти фавқулодда вазиятлар бошқармасининг қутқарув гуруҳи қисқа вақт ичида воқеа жойига етиб бориб, 1987 йилда туғилган фуқаро А.И.ни қутқариб олишди. Афсуски, тупроқ остида қолган бошқа бир фуқаро 1984 йилда туғилган А.И. ҳодиса юз берган жойда ҳалок бўлган.\n02 Март 17:10 57615\n02 Март 17:34 47387\n02 Март 18:36 39516\n03 Март 09:43 31188\n02 Март 18:33 30115


Озарбайжон Ғарб ва Шарқ цивилизацияларини боғловчи кўприк\nТуризм – жаҳонда сўнгги йилларда тез тараққий этиб бораётган соҳалардан бири бўлиб бормоқда.\nМеннонит авлодлари вакиллари ташаккур изҳор қилишди\nЯқинда АҚШ ва Канададан келган бир гуруҳ олимлар, сайёҳлар ва Хивада яшаган меннонит немислари авлодлари вакилларининг ташрифи муносабати билан яна экспозиция ташкил этилди.\nТошкент вилоятига жорий йилнинг тўққиз ойи мобайнида 3 миллион 210 минг нафар сайёҳ ташриф буюрди.\nХавфсиз туризм бошқармаси хизматидан сайёҳлар мамнун\nСурхондарё вилоятида қулай туристик муҳит яратилаётгани, халқаро миқёсдаги фестиваль, анжуман ва спорт мусобақалари ташкил этилаётгани ҳудудга хорижлик сайёҳлар оқимини кўпайтирмоқда.\nЮксалаётган миллат орзуси: "мен"лардан "БИЗ" пайдо бўлади. Биз – бу миллатимиз, дегани\nЎзбекистон бир неча асрлик қарамлик, қадди эгикликдан кейин тикланиб олишига чорак аср керак бўлди.\nПрезидент ташрифидан сўнг туристик марказ қурилиши бошланди\nПрезидентимиз Шавкат Мирзиёев жорий йилнинг 26 июль куни Самарқанд вилоятига ташрифи чоғида Самарқанд туманидаги эшкак эшиш канали атрофида қурилиши режалаштирилган туристик марказ лойиҳаси билан танишиб, бу ерда хорижий ва маҳаллий сайёҳлар, вилоят аҳолиси учун қулай шарт-шароитга эга дам олиш маскани яратиш бўйича топшириқлар берган эди.\nИндонезияда ўзбек тили ва маданияти ўқув курси очилди\nМашғулот давомида тингловчиларга юртимиз тарихи, маданияти, адабиёти, зиёрат туризми салоҳияти ҳақида маълумот берилган.\nГидларни тайёрлаш, тунги туризм, солиқ таътиллари муаммо ва ечимлари таҳлил қилинди\nМуҳокамаларда Туризмни ривожлантириш давлат қўмитаси ва Инновацион ривожланиш вазирлиги масъул ходимлари, сайёҳлик фирмалари раҳбарлари, гидлар иштирок этди.\nТанловнинг 3 нафар ғолиби Хитойга саёҳат қилади\n“Сиз Хитойни биласизми?” танловининг уч нафар ғолиби Хитойга бепул саёҳат қилади.\nПасхи оролидаги аҳоли қандай йўқ бўлиб кетган?\nТинч океанида жойлашган мазкур орол билан боғлиқ шов-шувлар ҳамон тинмаган. Тош ҳайкаллари билан машҳур бу орол экоҳалокат сабаб фожиа билан тўқнаш келгани айтилади.\nҚашқадарёда хавфсиз туризмни таъминлаш учун махсус автомобиллар ажратилди\nТуризм соҳаси ҳар қандай мамлакатнинг миллий иқтисодиётига салмоқли улуш қўшишиши халқаро эътироф этилган ҳақиқатдир.\nСайёҳлар харид қилган товарларига тўланган ҚҚС қайтарилиши мумкин\nЖаҳон тажрибасида “tax free” тизими савдо ва туризмни қўллаб-қувватлаш механизми ҳисобланади. Бугунги кунда дунёнинг 136 та давлатида “tax free” тизими жорий этилган.\nАфиша: август ойидаги фотокўргазмалар ва кўргазмалар\nЮртимизда ташкил этилаётган кўргазмалар ўз навбатида мамлакатимиз туристик салоҳиятини ошириш, аҳоли маданий савиясини бойитиш учун хизмат қилмоқда.\nТуризм: сайёҳлар сони 10 миллионга етказилади, қандай?\nЖорий йилнинг 1 октябридан Қарши, Нукус ва Термиз халқаро аэропортлари бешинчи эркинликка киритилиб, “Очиқ осмон” халқаро нормалари жорий этилади.\nMICE туризми ривожи учун нималар керак?\nАйни вақтда MlCE туризм борасидаги маҳорат дарслари давом этмоқда. Унда бу борада етарлича тажриба тўплаган қатор хорижий иштирокчилар ва юртимизни шу соҳада фаолият юритаётган вакиллари иштирок этмоқда.\nMICE туризмдан олган даромадидан тўланган солиқнинг 50 фоизи тадбиркорга қайтариб берилади\nАйни вақтда юртимиздаги қайси меҳмонхонада 365 кун тадбир ўтказилади. Йўқ, бундай ҳолат кузатилмайди. Агарда бу йўлга қўйилса, меҳмонхоналар фойдаси беш баробар ошиши шубҳасиз.\nЎзбек ошхонаси: Самарқанд нони икки доллар\nЯқинда юртимизга Беларусдан келган хонимлардан бири никоҳ тўйининг 25 йиллигини Минскда фаолият юритадиган ўзбек чойхонасида нишонлаганини, мазкур ўзбек чойхонасига кириш ҳар бир беларуснинг орзуси эканини айтганда жуда қувонган эдим.


Бишкек: Президент Порошенко билан кимдир ҳазиллашган\n09:14 / 03.11.2016\nҚирғизистон президенти маъмурияти мамлакат раҳбари Алмазбек Атамбаевнинг Украина президенти Пётр Порошенко билан телефон орқали мулоқоти бўлганини рад этди. Бу ҳақда Украина давлат раҳбари матбуот хизмати хабар қилган. Расмий Бишкекнинг фикрича, Порошенко ғаразгўй ҳазилининг қурбони бўлгани эҳтимол, деб ёзмоқда АКИpress.\n«Бу хабар ишончли эмас. Эҳтимол, Украина етакчиси билан кимдир ҳазиллашган», — деган Қирғизистон президенти аппарати ташқи сиёсат бўлими раҳбари Сапар Исаков.\nАввалроқ, Пётр Порошенко сайтида президент Атамбаев билан телефон мулоқоти ўтказилгани ҳақида эълон қилинган эди. У мазкур хабар ёзилаётган вақт (Тошкент вақти билан 3 ноябрь, соат 9:00)да ҳам Украина давлат раҳбари сайтидан олиб ташланмаган. Айни чоғда, Порошенконинг қирғизистонлик ҳамкасби сайтида бу ҳақда лом-мим дейилмаган.\nУкраина Қирғизистон Пётр Порошенко Алмазбек Атамбаев телефон мулоқоти


Ҳужжатлар: Давлат активлари давлат тепасидагиларга яқин ширкатларга ўтмоқда (ВИДЕО)\n27 май 2022, Тошкент вақти: 05:30\nОчиқ манбалардаги маълумотлар ҳам Шавкат Мирзиëев бошлаган давлат активларини хусусийлаштириш жараëнидан асосан ҳокимиятга яқин шахс ва гуруҳлар манфаат кўраëтганини кўрсатмоқда.\nОзодлик танишган ҳужжатлар минтақадаги энг йирик заводлардан бири бўлган Ўзбекистон металлургия комбинати ("Ўзметкомбинат" АЖ) активлари ҳокимиятга яқин компанияларга ўтаётганини кўрсатмоқда.\nБу жараëн Шавкат Мирзиëевнинг Ўзбекистондаги каттаю кичик корхоналардаги давлат улушини хусусийлаштириш ҳақида 2021 йил имзолаган фармони асосида амалга оширилмоқда.\nАйни пайтда заводнинг фақат биржа орқали бозор нархида сотилиши лозим бозорбоп маҳсулотлари махфий қарор ва келишувлар билан компаниянинг де-факто хўжайинига айланган Бахтиëр Фозиловга тегишли компанияларга арзонга берилмоқда.\nОчиқ манбалардаги маълумотлар¸ қолаверса¸ Озодлик ихтиëридаги ҳужжатлар шуни тасдиқлайди.\nДавлат активларини бошқариш агентлиги ва "Ўзметкомбинат" раҳбарияти мазкур ҳужжатлар ва Озодлик манбалари билдирган маълумотларга ҳозирча жавоб бермади.\nДавлатнинг бозор нархи 900 миллиарддан қиммат ери Мирзиëев куëвига алоқадор компанияга 74 миллиардга берилди\n2022 йилнинг 1 февраль куни Давлат активларини бошқариш агентлиги “Бир қатор давлат кўчмас мулк объектларининг савдо жараёнлари юзасидан ахборот” чиқарди.\nУнда хусусан “Мирзо Улуғбек тумани, Шаҳриобод кўчаси, 53-уй манзилдаги бўш турган бино-иншоотлар бўйича савдо” тугагани билдирилди. Хабарга кўра¸ бу иншоот 74,0 миллиард сўм (2022 йил 1 февраль кунги МБ курси бўйича тақрибан 6.9 миллион АҚШ доллари) га сотилган.\nХабарда аниқлама берилмаган бу манзилда "Ўзметкомбинат" АЖнинг Темир сақлаш ва юклаш омбори жойлашган. Унинг умумий майдони 5,8 гектар¸ ҳудуддаги иншоот сатҳи эса 4 351 квадрат метр.\nOrient Group таркибидаги МЧЖга берилган 5.8 гектарлик ер Тошкентнинг энг қиммат ҳудудида жойлашган.\n"Ўзметкомбинат"нинг бу омбори Давлат активларини бошқариш агентлиги томонидан 2021 йилнинг 18 ноябрь куни олдиндан белгиланган шартлар билан e-auksion.uz порталида савдога қўйилди.\nБу жойга харидор бўлганлардан унинг ҳудудида “маиший хизмат, спорт ва ижтимоий (таълим, соғлиқни сақлаш) хизматлар, кўнгилочар ва дам олиш марказлари, истиқомат мажмуалари ва ўзига хос инфраструктурага эга замонавий комплекс барпо этиш талаб этилди”.\nКомбинатнинг бу мулки Шавкат Мирзиëевнинг 2021 йил 30 июль кунги ПФ-6273-сонли фармони билан сотувга қўйилган. Фармонга илова қилинган рўйхатга тушган иншоотлар “давлат активларини хусусийлаштириш амалиётини кенгайтириш ҳамда иқтисодиётга хусусий инвестицияларни жалб қилишни жадаллаштириш” мақсадида тўлиқлигича оммавий савдолар орқали сотилиши лозим.\nЎзметкомбинат активлари аукцион орқали сотувга қўйилганда объектнинг бошланғич нархи эълон қилинади.\nБу савдонинг очиқ ва шаффоф бўлганини кўрсатувчи¸ хусусан¸ оммавий савдода кимлар қатнашгани¸бошланғич нарх қанча бўлгани¸ харидорларнинг қанча нарх ва қандай лойиҳаларни таклиф қилганига оид бирор маълумот расмий манбаларда йўқ.\nШунингдек¸ "Ўзметкомбинат" мулкининг айнан қайси бошланғич нархда сотувга қўйилганига оид бирор эълон на Давлат активлари агентлиги ва на "Ўзметкомбинат" расмий сайти ëки ижтимоий тармоқлардаги каналида мавжуд эмас. Одатда савдога қўйиладиган давлат объектига оид эълон бу сайт ва каналларда бир эмас¸ бир неча марта қўйилади.\nАгентликнинг 1 февраль кунги расмий маълумотида фақат Давлат тендер комиссиясининг тегишли қарорига асосан “Golden House Development” МЧЖ 74,0 млрд. сўм харид қийматини тўлаш шарти билан савдо ғолиби деб топилгани айтилди.\nOrient Group Management МЧЖ Ўзбекистондаги энг йирик бизнес тизимга айланган кўп миллиард долларлик Orient Group таъсисчиларга тегишли.\nТошкентдаги аксар қурилиш лойиҳаларини махфий қарорлар орқали қўлга киритиб келаëтган Golden House Development МЧЖ 2011 йили ташкил этилган. Компания Mirabad Avenue бренди эгаси ҳам. Golden House Development МЧЖнинг жорий мулкдори ORIENT GROUP MANAGEMENT.\n2020 йил баҳорида тузилган бу МЧЖ Orient Group конгломерати таркибига кирувчи 60 га яқин компаниядан бири. ORIENT GROUP MANAGEMENT асосий мулкдорлари ҳам Orient Groupнинг қоғоздаги таъсисчилари бўлган - Пайзуллажон Мирзаев ва Сакен Пўлатовдир.\nOrient Group Озодлик суриштирувининг кўрсатишича¸ Шавкат Мирзиëев ҳокимиятга келганидан сўнг мамлакат суверен жамғармасидан энг катта маблағ олаëтган кўп миллиард долларлик бизнес империясига айланган.\nУнинг мулкдорлари орасида Мирзиëевнинг куëви¸ президент хавфсизлик хизмати раиси ўринбосари Отабек Умаровнинг укаси Ойбек Умаров ҳам бор.\nОзодлик гаплашган Тошкент ҳукуматига алоқадор манбалар¸ "Ўзметкомбинат"нинг 6 гектарлик ерини 74 миллиард сўмга айнан Мирзиëев куëвига алоқадор компанияга берилишини¸ “куппа-кундуз кунги ўғрилик”ка қиëслади.\nХаритадан кўрилишича¸ бу ҳудуд Тошкентнинг чет эл элчихоналари¸ ҳашаматли виллалар¸ хусусан¸ Мирзо Улуғбек тумани солиқ идораси биноси ëнида жойлашган. Озодлик гаплашган тошкентлик мулозим¸ мазкур савдонинг бозор нархларидан ақл бовар қилмас даражада арзонга сотилганини айтади.\n“Тошкентлик йирик девелопер Мурод Назаров 2021 йил апрелида Кирилл Альтман билан суҳбатда Тошкент марказида бир сотих ернинг нархи 150 минг долларга етганини айтган эди. Демак¸ бозор нархида ҳисобланса¸ 5¸8 гектар ернинг ўзи¸ ундаги улкан бинони инобатга олмаган тақдирда¸ 87 миллион АҚШ доллари ëки 940 миллиард сўмга тенг бўлади. Президентнинг куëвига бу жой бозор нархидан қарийб 13 баравар арзонга - 6.9 миллионга берилди. Очиқ аукцион бўлгани¸ унда қатнашганларнинг қанча нарх таклиф қилганига оид бирор маълумот йўқ. Аукциондаги бошланғич нарх ҳам сир¸ фақат охирги нарх¸ 74 миллиард бор холос”.\nОзодлик билан шахси сир қолишини сўраб гаплашган мазкур савдо тафсилотидан хабардор Тошкент мулозими¸ мазкур ер учун қиммат нарх таклиф қилган харидорларнинг турли баҳона ва босим остида савдога қўйилмаганини билдирди.\n"Бу савдода қатнашган компаниялардан бирининг 216 миллиард сўм таклиф қилганидан хабарим бор. Албатта¸ бу ҳам бозор нархидан бир неча баравар арзон¸ лекин 74 миллиарддан бир неча баравар кўп. Очиқча босимлардан кейин компания ўз таклифини қайтариб олишга мажбур бўлди. Бундан бошқа компаниялар ҳам нисбатан қиммат нарх таклиф қилди. Лекин давлат мулки бозор ва мамлакат қонунларига зид равишда¸ 20 йил олдинги баланс нархида тепадагиларнинг ўзига тегди"¸ дейди Ўзбекистон металлургия комбинати активи сотилиш жараëнидан хабардор мулозим.\nОзодлик Тошкент марказидаги давлат мулкининг бозор нархидан бир неча баравар арзонга президент оиласига алоқадор қурилиш компаниясига сотилганига оид саволлар билан Давлат активларини бошқариш агентлигига мурожаат қилди.\nАгентликнинг матбуот хизмати масъули Озодлик саволларини мутахассисларга юбориш ва улар жавобини Телеграм орқали билдиришини айтди. Ҳозирча Озодликка расмий жавоб келмади.\nАйни пайтда агентлик расмийси¸ савдонинг аукцион орқали ўтказилгани¸ бу аукционда 74 миллиард сўмдан ортиқ баҳо берилмаганини тахмин қилишини билдирди.\nДавлатга қарашли Ўзметкомбинат Фозиловнинг хусусий компанияларига махфий имтиëз бермоқда\nОзодлик ихтиëридаги ҳужжатлар¸ Ўзбекистон металлургия комбинатининг нафақат қимматбаҳо активлари¸ балки у ишлаб чиқараëтган бозорбоп маҳсулотларнинг ҳам айни бошқарув тепасидагиларга оид компанияларга арзонгаровга берилаëтганини кўрсатади.\nШахси очиқланмаслик шарти билан комбинатга яқин мулозимлар тақдим этган ҳужжатлар 2021 йил январидан Ўзбекистон металлургия комбинати бошқаруви норасмий тарзда тақдим этилган Бахтиëр Фозиловга қарашли хусусий компаниялар билан тузилган эксклюзив шартномалардир.\nЎзметкомбинат бошқаруви раиси Рашид Пирматов буйруғи билан иссиқлик ўтказмайдиган плиталар фақат биржа орқали бозор нархида сотилиши керак.\nЎзбекистон металлургия комбинати бош директори Рашид Пирматов 2021 йил 21 сентябрь куни қўл қўйган буйруққа кўра¸ 2021 йил 18 октябрдан бошлаб комбинатда ишлаб чиқарилаëтган иссиқлик ўтказмас материаллари ички истеъмолчиларга фақат товар ва хом-ашë биржаси орқали сотилиши шарт.\nБу маҳсулот турар-жой бинолари ва турли иншоотлар¸ иситиш ва технологик қувурларини изоляция қилиш учун ишлатилади ва каттаю кичик қурилишларнинг кети кўринмаëтган Ўзбекистонда бозори чаққон.\n“Пирматов буйруғигача¸ исталган компания "Ўзметкомбинат" билан тўғридан-тўғри шартнома тузиши мумкин эди. Аммо ўтган 18 октябрдан бу тақиқланди. Шунга қарамай¸ 2022 йил бошида яширин келишув билан фақат учта компания иссиқлик ўтказмас материалларнинг энг қиммат ва сифатлисини бозор нархидан анча арзонга сотиб олиш бўйича келишув қилган. Учала компания ҳам Бахтиëр Фозиловнинг шахсий компанияларидир”¸ дейди бу жараëндан бевосита хабардор мулозим.\nЎзметкомбинатдан бозорбоп маҳсулотни биржани четлаб ўтиб¸ белгиланган нархда сотиб олиш имтиëзи берилган икки компаниядан бири Фозиловнинг Enter Engineering ширкатидир.\nОзодликка тақдим этилган ҳужжатлар¸ Ўзбекистон металлургия комбинати ишлаб чиқараëтган иссиқлик ўтказмас материалларни фақат биржа орқали сотиш ҳақидаги Пирматов буйруғининг у қабул қилинганидан уч ой ўтиб-ўтмай бузилганини кўрсатади.\n2022 йилнинг январь ва февраль ойларида Пирматов буйруғига имзо чекканлардан бири¸ Пирматовнинг 1-ўринбосари Дилшод Аҳмедов бу маҳсулотни Сингапурда рўйхатга олинган Enter Engineering PTE Ltd ва Самарқанддаги Mironkul Stroy Servis МЧЖга тўғридан-тўғри сотиш ҳақидаги шартномаларга қўл қўйган.\nБахтиëр Фозилов Enter Engineering компаниясининг асосий мулкдори эканини Intellinews мухбири билан суҳбатда ўзи эътироф қилган.\nMironkul Stroy Servis асосий мулкдорлари Бахтиëр Фозилов ва унинг жиянлари Отабек ва Улуғбек Усмоновлардир.\nMironkul Stroy Servis компанияси эса Фозилов ва унинг қариндошлари эгалик қилувчи шу номдаги бизнес тизими таркибига киради. Бу МЧЖ 63.9 фоиз акциясига Бахтиëр Фозилов ва унинг икки жияни эгалик қилади.\nАйни пайтда¸ Ўзметкомбинатда махсус имтиëз олган компаниянинг қудратли мижози Фозилов билангина чекланмайди.\nMironkul Stroy Servis МЧЖнинг яна бир мулкдори – 25 фоиз акциялари эгаси SOTHIS RESEARCH МЧЖ. Бу компания акцияларининг 50 фоизи собиқ МХХ раиси Рустам Иноятовнинг ўғли Шариф Рустамович Иноятовдир.\nЎзбекистон МХХсининг қудратли собиқ раиси¸ сенатор Рустам Иноятовнинг ўғли Шариф Иноятов Бахтиëр Фозиловнинг яқин бизнес шерикларидан бири.\nЎзметкомбинат АЖ Фозиловнинг Enter Engineering компанияси билан 2022 йилнинг 14 ва 23 февраль кунлари иккита келишув имзолаган. Бу келишувларларда комбинат 2022 йил давомида Enter Engineering компаниясига 2400x1140x100 мм катталикдаги 500 тонна иссиқлик ўтказмас плита етказиб беришни зиммасига олади. Келишувда маҳсулотнинг ҳар бир тоннасига 750 АҚШ доллари миқдорида нарх белгиланган.\n2022 йилнинг 19 январь куни Mironkul Story Servis МЧЖ билан ҳам айни маҳсулот хариди бўйича келишув тузилган. Унда маҳсулотнинг бир тоннасига 8 000 550 сўм нарх белгиланган. Жами 3000 тонна плита қиймати 24 001 650 000 сўмга баҳоланган.\nОзодлик ихтиëридаги ички ҳужжатга кўра¸ Ўзбекистон металлургия комбинатида бир йилда жами 12 000 тонна иссиқлик ўтказмас плита ишлаб чиқарилади.\nЎзметкомбинат бош директори ўринбосари Дилшод Аҳмедов тасдиқлаган режага кўра¸ 2022 йили заводда ўами 12 000 тонна иссиқлик ўтказмайдиган плита ишлаб чиқарилади.\nФозилов ва Иноятовга қарашли компанияларга махфий келишув ва олдиндан белгиланган арзон нарх билан сотиб бўлинган плиталар "Ўзметкомбинат" йиллик маҳсулотининг қарийб 30 фоизини ташкил этади.\nЎзметкомбинат билан Mironkul Stroy Servis МЧЖ ўртасидаги шартнома 2022 йилнинг 19 январь куни имзоланган.\n“Ўзбекистондаги ҳамма юридик шахслар "Ўзметкомбинат" АЖ да ишлаб чиқарилаëтган иссиқлик ўтказмас материалларини ФАҚАТ Ўзбекистон Республикаси товар ва хом-ашë биржаси орқали сотиб олади. Бу буйруқ ҳозир ҳам амалда. Биржадаги нарх бозор талабига қараб ўзгаради. Масалан¸ ҳозир қурилиш сезони бошланди ва тоннаси 13 000 000 сўмга чиқади. Лекин Фозиловнинг компаниялари Ўзметкомбинатга бу маҳсулотни йил давомида ўзгармайдиган 8 000 000 сўм атрофида сотиш мажбуриятини юклаб қўйди. Бу ҳужжатларга Фозилов ва Иноятовнинг заводдаги вакили Дилшод Аҳмедов қўл қўйган”¸ дейди жараëндан бевосита хабардор мулозим.\n7 апрель куни Озодлик гаплашган "Ўзметкомбинат" маркетинг бўлими мулозими ҳам бу маҳсулот фақат биржа орқали сотилиши¸ тўғридан-тўғри шартнома тузиш ўтган йил охирида тўхтатилганини тасдиқлади.\nОзодликнинг биржани айланиб ўтиб¸ завод билан келишилган нархда тўғридан-тўғри шартнома тузиш имтиëзи берилиши мумкинми¸ деган саволига завод ходими бундай истиснони комбинат эмас¸ ҳукумат беришини билдирди.\n“Бундай имтиëзни олиш жуда қийин. Бунинг учун Вазирлар Маҳкамасининг махсус қарори керак. Улар фалон компания давлат аҳамиятига эга фалон объект қуряпти¸ шунга истисно тариқасида материални бевосита ишлаб чиқарувчидан белгиланган нархда олишига рухсат берилсин¸ деб қарор чиқариб бериши керак”¸ деди "Ўзметкомбинат" мулозими.\nОзодлик ихтиëридаги ҳужжатларда "Ўзметкомбинат"нинг Enter Engineering ва Mironkul Stroy Servis МЧЖ билан тўғридан-тўғри шартнома тузишига Вазирлар Маҳкамасининг бирор қарори асос бўлгани ҳақида маълумот йўқ.\nЎзбекистон бошқарувининг олигархлашиб бораëтгани мавзуидаги Озодлик суриштирувларида айнан ҳокимият тепасидаги шахс ва гуруҳларга яқин компанияларга махфий қарорлар воситасида ниҳоятда катта имтиëзлар бериб келинаëтгани ошкор бўлган эди.\nХусусан¸ бу суриштирувларда Бахтиëр Фозиловга алоқадор деярли барча компаниянинг президент ва Бош вазир қарорлари билан “истисно тариқасида” солиқ¸ бож ва кредит имтиëзлари олиб келаëтгани ўртага чиққан эди.\n2021 йилнинг 20 январь куни акцияларининг қарийб 75 фоизи давлатга қарашли Ўзбекистон Металлургия комбинати АЖ бошқарувида ўзгариш бўлди. Ўшанда Озодликка бир-биридан мустақил гапирган Тошкент мулозимлари комбинатнинг махфий келишув билан самарқандлик олигарх Бахтиëр Фозиловнинг Eriell гуруҳига берилганини билдирган эди.\nЎтган бир йил ичида на Тошкент ҳукумати¸ на Eriell ва унинг раҳбари бу хабарга раддия берган эмас.


Европа Иттифоӄининг Ташқи алоӄалар ва хавфсизлик масалалари бўйича комиссари Хавфсизлик Кенгаши ӄабул ӄилган резолюцияга ўз муносабатини муносабат билдирди.\n17 январ 2021, Тошкент вақти: 04:40\nХавер Солана экан: ”Бу жуда яхши хабар. Бундан буён Ироӄ тарихининг янги саҳифаси бошланяпти. Европа Иттифоӄи Ироӄнинг янги раҳбарияти билан ҳамкорлик ӄилади. Бундан шубҳаланмаса ҳам бўлади,” - деди.\nРоссия Ташӄи Ишлар Вазири Сергей Лавров ӄабул ӄилинган резолюцияга кўра, ҳокимият Ироӄнинг янги ҳукуматига топширилишини ӄайд этиб, шу боис расмий Москва лойиҳани ӄўллаб-ӄувватлаганини билдирди.\nХитой раҳбарияти ҳам бу ҳодисани юӄори баҳолади. Хитойнинг БМТдаги элчиси Ван Гунья резолюция жуда катта ютуӄ эканини таъкидлар экан, Пекин Ироӄнинг иӄтисодий тикланишига ҳисса ӄўшишга тайёрлигини билдирди.


Автор: admin 0 Комментариев африка, ёғингарчилик, жазирама, жирафалар, илонлар, кийиклар, саванналар, ўт-ўланлар, филлар, чўл, шерлар, ҳаво ҳарорати\nСаванналар иссиқ ўлкалардаги ўрмон-дашт зонасидир. Африка саванналари йилнинг қурғоқчил мавсумида чўлдан фарқ қилмай қолади.\nҲаво ҳарорати +50°C га етиб ўт-ўлан, ўсимликлар қовжирайди, дарахтларнинг барги тўкилади. Жазирама иссиқ одамлар ва ҳайвонларнинг мадорини қуритади. Арзимаган иш, кичик бир ҳаракат ҳам малол келиб, кишини ҳолдан тойдиради.\nЁғингарчилик мавсуми бошланиб, дастлабки жала қуйиши билан саваннанинг манзараси ўзгаради: қақраб ётган ерлар сувга тўйинади, дарахтлар куртаклайди, навбатдаги жаладан кейин дарахтлар барг ёзади, ниҳоллар ўсиб чиқади, гуллар очилади ва ҳаммаёқ яшил гилам билан қопланади. Шуниси қизиқки, бизнинг ўлкалардаги ўсимликларда бир, бир ярим ой мобайнида рўй берадиган ривожланиш-ўзгариш саваннада тўрт-беш кунда содир бўлади.\nЖанубий яримшардаги саванналарда паст бўйли бошоқли ўтлар ҳам, одам бўйидан баланд ўтлар ҳам ўсади. Саванналарнинг асосий ўсимлиги — ўт-ўланлир. Дарахтлар (мимоза ва палмалар) кўпинча тўп-тўп бўлиб ўсиб туради, шунингдек, дарё ва кўлларнинг ёқаларида ҳам учрайди. Ер шаридаги энг катта дарахтлардан бири — баобаб Африка саванналарида ўсади.\nСаванналарнинг ҳайвонот дунёси ҳам ажойиб. Термитларнинг баланд инлари ўтлоқларда эҳромдек қад кўтариб туради. Ҳамма жойда жуда кўп миқдорда ҳар хил заҳарли илонлар учрайди. Баъзи илонларнинг узунлиги ҳатто олти метрга этади. ўтлар орасида тувалоқларни пайқаш жуда қийин. Туяқушлар салобатли қадам ташлаб ўтишади.\nСаваннада кийиклар, оҳулар, қуёнлар, филлар, жирафалар, тўнғизлар, кўлларда ва кўл ёқаларида беўхшов бегемотлар учрайди. Филлар дарахтларнинг шох-шаббаларини синдириб, ўтларни пайҳон қилиб ўтиб қолади. Мимоза дарахтлари орасидан жирафаларнинг чиройли бошларигина кўринади. Кенг ялангликларда бепарво ўтлаб юрган зебралардан биронтаси ўз ўлжасини пойлаб ўтлар ичида кўринмай ётган шерга эҳтиётсизлик қилиб яқинлашса борми, уни ажалдан ҳеч нарса қутқариб қололмайди… Шер бир сакраса, бас, бечора зебра унинг панжалари тагида… Очофат, қонхўр шер ўлжасини бошқалар билан баҳам кўришни ёқтирмаса-да, йиртқич бургут шердан ҳайиқмай гўштга чанг солади, юраги дов бермаётган чиябўрилар шернинг «овқатланиб» бўлишини бир чеккада пойлаб ётадилар… Уларга шердан қолгани ҳам бўлаверади.\nГўзал оҳулар душманидан қўрқмайди. Улар жуда ҳушёр бўлиб, хавф-хатарни узоқдан сезишади ва яшин тезлигида югуриб хавф-хатардан қутулишади.\nСайёҳ Брем саваннада кўрганини шундай ҳикоя қилади: «Бизнинг борадиган манзилимиз узоқ бўлганлигидан саваннада тунашга тўғри келди. Биз саваннанинг ўт-ўлани камроқ бўлган қумли жойини танладик. Ёққан гуканимиз теварак-атрофни ёритиб турарди. Тун. Жимжитлик. Оёқлари билан биргаликдаги катталиги кафтча келадиган ўргимчак, унинг кетидан иккита чаён оловга қараб югурди, улар борган сайин кўпаяверди. Биз дарҳол қисқичларни олиб ҳашаротларни бирма-бир оловга ирғита бошладик, улар келаверди бизлар ирғитавердик, алламаҳалгача шу тарзда овора бўлдик; ниҳоят, бу хавфли махлуқлар анча камайди, шундан кейингина бироз эркин нафас олдик. Кўп ўтмай заҳарли илонлар «ташриф буюрди». Булар ичида энг ёвузи сарғиш-қум рангидаги шохли илондир. Кундузи илонлар қумга кўмилиб ётади, кечаси шу тарзда ўрмалаб юради. Шохли илонни кўришим билан баданим сесканиб кетди; ахир, чақса кишини, албатта, ўлдиради. Яна қисқичларга ёпишдик ва илонни бошидан қисиб олиб гулханнинг қоқ ўртасига ташладик. Жирканч махлуқлар бизга тун бўйи тинчлик бермади; тонг отар пайтидагина бироз тинчиб, уйқуга толдик. Эрталаб туриб кўрпаларни қоққанимизда ичидан бир нечта илон тушди.\nКўнгилсизликлар ҳали бу билан тугамади. Мен тунда кийимларимни ёнимга тахлаб қўйган эдим. Эрталаб кийинмоқчи бўлиб қўлимга олсам ҳайрон бўлиб қолдим: кийимларим илма-тешик бўлиб кетибди, кийишга ярамайди: термитлар шундай қилибди. Бу разил ҳашаротлар дуч келган нарсани кемириб нобуд қилади. Баъзида катта-катта дарахтлар ўзидан ўзи ағдарилиб тушади: улами термитлар кемириб қирқиб кетади. Термитлар милтиқнинг ёғоч қисмини ҳам, юк машиналарининг кузовларини ҳам, ёғоч уйларни ҳам кемириб, кукунга айлантиради.\nҚуёш уфқдан кўрингач, биз йўлга тушдик».


Аёл ишбилармон бўлса.... | O'zLiDeP\nАёл ишбилармон бўлса....\nO‘zLiDeP “Аёллар қаноти” томонидан ўтказиб келинаётган “Ишбилармон аёл” кўрик-танловининг Боёвут туман босқичи бўлиб ўтди. Унда иштирок этган 20 нафардан зиёд хотин-қизлар ўзларининг ташаббускор, тадбиркор, ишбилармонликларини намойиш этишди.\nТуманнинг “Беруний” маҳалла фуқаролар йиғинида истиқомат қилаётган Лобар Каримова оддий баклажкалардан ясаган қўғирчоқлар кўргазмаси танлов иштирокчиларининг қизиқишларига сабаб бўлди. Матоларнинг қийқимларидан тикилган, тўқилган либослар кийдирилган от устидаги чавандоз, айиқча, кучукча, турли хил уй ва ёввойи ҳайвонлар, қўғирчоқларни кўрганлар ёш қизнинг санъатига тан беришди.\n- Ўн йилдан буён халқ ҳунармандчилиги билан шуғулланаман, - дейди Лобар Каримова. - Бу маҳсулотларни асосан болалар боғчаларининг буюртмалари асосида тайёрлайман. Оиламиз аъзоларига қишлоқ аҳолисидан тушган келин сеплари – кўрпа тўшаклари, либосларини тикиб беришда кўмаклашаман. Тикувчиликни онамдан ўргандим. Бугунги кунда ўрганган ҳунаримни такомиллаштириб, замонавийлаштириб бораяпман.\nНигора Оқжигитова Боёвут касб-ҳунар коллежида ўқувчиларга меҳнат таълими бўйича сабоқ беради. У бўш вақтларида замонавий элита пардалари, ўқувчилар формаси ва пальтолар тикади. Мунчоқлардан фойдланиб тиккан халқ ҳунармандчилиги ишлари ҳам таҳсинга лойиқ. Айни дамда у коллежда ўқийдиган 30 нафар қизларга тикувчилик сир-асрорларини ўргатаяпти. Уйида 3 та тикув машинаси бор. 18 ёшидан буён тикувчилик касбини эъзозлаб келаётган Нигоранинг шогирдлари ўз таъбири билан айтганда сон-саноқсиз.\nГулчеҳра Қаршибоева “Болғали қилич” кўп тармоқли фермер хўжалигининг раиси. 2006 йилда ишни пахта ва ғалла етиштиришдан бошлаган фермер аёл хўжаликни кўп тармоқли фермер хўжалигига айлантирди. Чорвачилик, боғдорчилик, пахтачилик, соячилик билан шуғулланаётган фермер яқинда “Агробанк” туман филиалидан 80 миллион сўм миқдорида кредит олиб, туяқуш боқишни йўлга қўйди.\n“Лайлаккўл” маҳалла фуқаролар йиғинида истиқомат қилувчи якка тадбиркор тиккан қишки аёллар, эркаклар ва болалар курткалари, мактаб формалари, замонавий либосларни чет элда тикилаётган кийим-бошлардан ажратиш қийин. Маҳорат билан тикилган бу либосларга шу ернинг ўзидаёқ харидорлар топила қолди.\nҲайъат аъзолари туман тадбиркорларининг ташкил қилган кўргазмаларини кўздан кечириб, уларни холисона баҳолаб чиқишга ҳаракат қилишди. Якуний баҳога кўра “Болғали қилич” кўп тармоқли фермер хўжалиги раиси Гулчеҳра Қаршибоева кўрик-танлов ғолиби деб топилди. Якка тадбиркор Гўзал Бойзоқова иккинчи ўринга, ҳунарманд қиз Лобар Каримова учинчи ўринга муносиб кўрилди. Ўн нафарга яқин тадбиркор аёллар тадбир ташкилотчиларининг турли номинацияларга сазовор бўлишди.


92 ёшли жаноб Ононинг $265 га сушиси...\nБаъзилар Японияга осмонўпар иморатларни томоша қилиш учун боришса, бошқалар бой маданият билан танишиш мақсадида йўл олишади. Асл таом шинавандалари эса фақатгина Токиода энг мазали сушиларни татиб кўриш мумкинлигини билишади! Чунки уларни дунёдаги энг машҳур суши устаси Дзиро Оно (Jiro Ono) тайёрлайди.\nУнинг Sukiyabashi Jiro номли кичик ресторани TripAdvisor ва Michelin рўйхатларининг етакчи поғоналаридан жой эгаллаб келади. Дзиронинг ўзида эса нақд учта Мишлен юлдузчаси бор. Ва бу Япония учун рекорд кўрсаткичдир.\nУстанинг ресторанида бор-йўғи 10 та ўтириш жойи бор. Ушбу ресторан метро йўлагида жойлашган. Ўринларнинг камлигига сабаб мижозлар йўқлигида, деб ўйлайсизми? Асло бундай эмас! Дзиронинг сушиларини татиб кўришни хоҳловчилар шу қадар кўпки, жойлар камида бир ой олдин буюртма қилинади!\n«Унда жойлар нега бунча кам?» – деб сўрарсиз. Гап шундаки, жаноб Оно ҳар бир мижозига шу қадар эътиборлики, қўл ҳаракатидан унинг нимани ёқтиришини билиб олар экан.\nБуютрманинг энг кам ҳақи – 30 000 йендан бошланади, бу тахминан $265 атрофида. Бироқ ресторанга ташриф буюрувчиларни бу асло хавотирга солмайди: тайёрланаётган таомлар учун бундан кўпроқ берса ҳам бўлади!\nСуши тайёрлаш учун уста фақат энг яхши ва энг янги масаллиқларни ишлатади. Маҳсулотларни ишончли сотувчилардан харид қилади. Дзиро ҳеч қачон пулни тежамайди, унинг учун асосийси нарх эмас, сифат. Ишонмаслигингиз мумкин, аммо у 70 йил давомида ўзи бозор қилган. Бироқ мана 22 йилдан бери у бу ишни энг ишончли вакили – ўз ўғлига ишониб топширган.\nБу ерга келишни хоҳловчиларга кеч қолмаслик уқтирилади: меҳмон буюртма қилган гуруч ва зираворлар белгиланган вақтга тайёрланади. Уста Оно ичимликлардан чойни тавсия қилади. Шунингдек, овқатланиш вақтида суратга тушишдан тийилишни сўрайди. Бу унинг сирини бошқалар билиб олишидан қўрққанлиги учун эмас, балки овқатланиш вақтида бутун диққатни таомга қаратиш кераклиги учундир. Овқатланиб бўлгач эса, бемалол суратга тушиш мумкин!\n2014 йили АҚШнинг собиқ президенти Барак Обама ва Япония бош вазири Синдзо Абе унинг меҳмонлари бўлишган. Улар Дзиро Ононинг маҳоратига юксак баҳо беришган.\nҲозирда уста Оно 92 ёшда. Ҳа, бунга ишониш қийин. У Японияда шу қадар машҳурки, у ҳақда фильм ҳам суратга олишган. У қилаётган ишини жуда ҳам севади.\nДзиро сушилари – бу шунчаки таом эмас. Бу фалсафа ва ҳақиқий театр томошаси. Даставвал, «биринчи акт»да тунец ва кохада «саҳнага чиқади». «Иккинчи акт»да фақатгина бугун тутилган балиқлар тортиқ қилинади, яъни барчаси мавсумга боғлиқ. Анъанавий якун – чўртанбалиқ, компио ва тухум – бу уста Оно суши-намойишининг «учинчи акти».\nАйтганча, Дзиро Сизга ҳам ўз сирларини ўргатиши мумкин. Ва бунинг барчаси бепул бўлиб, 10 йил вақтингизни олади. Бироқ айтишларича, кўплаб шогирдлар бир кун ҳам чидай олишмас экан!!!\nСўнгсўз ўрнида Ононинг бутун фалсафасини ўз ичига олувчи гап: «Бутун умр шуғулланишни хоҳлайдиган касбни танланг, уни чин юракдан севинг ва ҳар сония ушбу соҳада мукаммалликка интилинг».


18 август 2019, Тошкент вақти: 06:39\nТермиз шаҳрининг Бўстон маҳалласида яшайдиган ва "10 йилдан буён бозорда сузма сотиб, кун кўрадиган ёлғиз она" – 51 яшар Ражабой Холназарованинг Озодлик мухбирига айтишича, уни йиллардан буён қийнаб келаёган асосий муаммо – уйсизликдир.\nРажабойнинг Озодликка айтишича, 2017 йилнинг кузида у тўплаган бор пулига кўтарган қарзларини қўшиб ҳимояга муҳтож қишлоқ аҳолиси учун махсус қурилаётган арзон уйлардан олишга ҳаракат қилган.\n- 12 ярим миллион сўм пулни банкка олиб бориб, топширдим. Яна озгина тўлов қилинг, дейишди. Аммо, менинг бошқа имконим йўқ эди - вилоят ҳокимига бордим. Ўша кезда Эркин Турдимов ҳоким эди. У киши сизга уй берилади, ёрдам қиламиз, деди. Кейин уй қуриб битказилди, аммо менга беришмади, - деб даъво қилади Холназарова.\nШикоят қилишича, Ражабой Холназаровага ваъда қилинган уй берилмаган, дастлабки тўлов учун берган 12 ярим миллион сўм пули эса 1 ярим йилча банкда қолиб кетган.\nРажабойнинг айтишича, эндиликда унга пулини қайтаришмоқчи, аммо у бунча вақтдан сўнг пул қайтарилишини эмас, уй берилишини талаб қилмоқда.\nОзодликка айтишича, унинг доимий иши йўқ, бунинг устига уйи ҳам йўқ. Ёлғиз ўғли ва ўзи навбатма-навбат опа-сингилларининг уйида яшайди.\nТермиз шаҳри ҳокимиятидан олинган маълумотга кўра, раҳбарият Ражабой Холназарованинг аҳволидан хабардор, унинг шикояти ҳокимликнинг уй-жой билан таъминлашга масъул бўлимида қабул қилинган.\nАммо, муаммо ечимини топдими ёки яқин-атрофда ҳал бўладими, деган саволга Озодлик шаҳар ҳокимлигидан расмий жавоб ололмади.\nАслида, Ражабой Холназаровага Вазирлар Маҳкамасининг 2018 йил 9 февралда қабул қилинган 103-сонли қарори асосида Термиз шаҳрида қурилаётган 432 та 3 қаватли уйлардан бирида арзон нархдаги квартира ваъда қилинган.\n- бошқа оила ёхуд бошқа оилалар билан бир уйда (бир квартирада) биргаликда яшовчи оила;\n- кўп болали оилалар;\n- тўлиқ бўлмаган оилада болани (болаларни) тарбиялаётган оналар (оталар);\n- даромади юқори бўлмаган (1 ойдаги жами даромади ҳар оила аъзосига белгиланган энг кам ойлик иш ҳақининг 3 баравари миқдоригача тўғри келадиган оилалар)\nРўйхатдаги оилалар туман ҳокимликларида ташкил этилган махсус комиссия тавсияси билан қишлоқ жойларда янгиланган намунавий лойиҳалар билан арзон уй-жойлар қуриш дастурида иштирок этиши мумкин.\nХолназарова эса – юқорида тилга олинган тоифаларнинг қарийб барчасига тўғри келади – бошқа оила билан яшайди, тўлиқ бўлмаган оилада 1 болани тарбия қилган, даромади юқори бўлмаган оилада ҳам ота, ҳам онадир.\nИжтимоий ҳимояга муҳтож ёлғиз аёл - Холназарова дастлабки тўловини бажарган уй қани – бу саволга расмийлардан жавоб йўқ.\nТермиз шаҳар ҳокимлигидан олинган маълумотга кўра, айни пайтда шаҳарда яшовчи ногирон ёки ижтимоий ҳимояга муҳтож аҳволда қолган 7 минг кишидан имтиёзли асосда уй-жой олиш учун ариза тушган. Аммо, бу йил фақат 6 уй имтиёзли уй ажратилган.\nИмтиёзли дейиларкан, ижтимоий ҳимояга муҳтож кишиларга ипотека кредити учун дастлабки 25 фоизлик тўловни тўлашда ҳокимият ёрдам беради.\nРасмий маълумотга кўра, бунинг учун махсус ажратилган маблағ йўқ - жамоат жамғармалари, ҳомийлар, бошқа жамғармалар ҳисобидан тўлаб берилади. Қолган 75 фоизини талабгорнинг ўзи тижорат банклари берадиган имтиёзли кредит ҳисобидан тўлаши керак.


Ақлли шаҳарлар харажатларни 5 триллион долларга камайтиришга ёрдам берадиHaqida.net\nHome Dunyo Ақлли шаҳарлар харажатларни 5 триллион долларга камайтиришга ёрдам беради\nИнтернет-буюмлар ва бошқа смарт-технологияларни жорий қилиш ақлли шаҳарларнинг бўлғуси муваффақияти учун бурилиш нуқтаси бўлади, дея ишонч билан таъкидлашмоқда ABI Research таҳлилчилари, бироқ бунинг учун ҳукумат, бизнес ва фуқаролар бир-бири билан ҳамкорликда ишлаши зарур.\nУрбанизация натижасида йирик шаҳарлардаги аҳоли ва бизнес концентрациясининг ўсиши шунга олиб келадики, ақлли шаҳарлар технологиялари ва IoT, шеринг иқтисодиёти билан бир қаторда мавжуд активлардан фойдаланишни оптимизациялаш, самарадорликнинг максималлашуви ва охир-оқибат, яшаш учун янада қулай муҳит яратишда асосий омил бўлиб хизмат қилади. Автоматлаштирув, сунъий интеллект, сенсорлар, дата-шеринг ва таҳлил шаҳарларга харажатларни камайтириш имконини беради, дейилади Information Age тақдим этган маърузада.\n«Интернет-буюмлар технологияларига қурилган ақлли шаҳарлар аҳолига қандай ишлаш, яшаш ва кўнгил ёзиш устида қайта ўйлаш имконини беради», – дейди API компанияси менежери Раҳим Бхатия.\nТадқиқот муаллифлари яқин келажакдаги аҳолиси 10 миллион кишидан иборат типик ақлли шаҳар иқтисодининг мутлақ салоҳиятини ҳисоблаб чиқишди. Ҳар бир шундай шаҳарда:\n1. Ҳукумат ҳар йили асосан кўчаларни ёритиш тизими ва ақлли бинолар эвазига 4,95 миллиард доллар тежаши мумкин. Ақлли фонарлар таъмирлаш ва техник хизмат кўрсатиш харажатларини 30 фоизга қисқартириш имконини беради.\n2. Бизнесда нисбатан энергосамарали юк ташиш тизими (дронлар, роботлар ёки бошқарувчисиз юк машиналари) ва ақлли фабрикалар ҳисобига 14 миллиард доллар тежаш имкони пайдо бўлади.\n3. Фуқароларнинг ўзи эса интеллектуал ҳисоблагичлар ва микроэнерготармоқлар, шунингдек гибрид таълим (одатий ва онлайн) туфайли коммунал хизматларда йилига 26,69 миллиард доллар тежашлари мумкин бўлади.\nБироқ агар ҳукумат, бизнес ва фуқаролар ўзаро ҳамкорликда ишламаса, ақлли шаҳарлар салоҳияти амалга ошмай қолади. Шундай бўлган тақдирда эса, бегона ўйинчилар янги технологиялар ёрдамида осонликча интеграциялашиши мумкин бўлган очиқ платформалар ва бозорлар пайдо бўлади, деб ёзади InterDigital тадқиқот фирмаси вице-президенти Жим Нолан.


Фосфотех, 99mТс олиш учун реагент | medu.uz - Дорилар ҳақида маълумотлар ўзбек тилида\nФосфотех, 99mТс олиш учун реагент\nHome Йўриқномалар Фосфотех, 99mТс олиш учун реагент\nФОСФОТЕХ, 99mТс, ОЛИШ УЧУН РЕАГЕНТ\nPHOSPHOTECH, 99mТс, REAGENT FOR CREATION\nПрепаратнинг савдо номи: ФОСФОТЕХ, 99mТс олиш учун реагент.\nТаъсир этувчи модда: Калий ва натрий этидронат дигидрати.\nДори шакли: Реагент – инъекция учун эритмани тайёрлаш учун лиофилизатланган кукун.\nКалия ва натрий этидронат дигидрати 9,0 – 14,5 мг\nҚалай дихлорид дигидрати 1,13 – 1,81 мг\nАскорбин кислотаси 0,3-0,70 мг\nТаърифи: Оқ рангли лиофилизат\nФармакотерапевтик гуруҳи: Диагностика воситалар.\nРадиофармацевтик препарат бўлиб, диагностик мақсадлар учун мўлжалланган калий ва натрий этидронат дигидратининг технеций-99м билан комплексидир.\nПрепарат, асосан суякнинг органик компонентида тўпланиб ва кальций гидроксиаппатит кристаллари билан боғланиб, суяк тўқимасига нисбатан юқори тропликни намоён қилади. Суяк тўқимасининг юқори метаболизм ўчоғида препаратнинг гиперфиксацияси кузатилади. Препаратнинг скелетдаги максимал тўпланиши инъекциядан 1-3 соатдан сўнг кузатилиб, юборилган модда миқдорининг 30-40% ни – ташкил қилади. Бу давр мобайнида препаратнинг қондаги миқдори 5%-дан ошмайди. Препаратнинг суяк патологияси соҳасида йиғилиш даражаси соғлом суяк тўқимасига нисбатан 2,3-3,0 марта юқори.\nТуқима ва аъзолардаги нур юкламлари:\nТухумдонлар 0,004 мЗв/МБк\nҚовуқ 0,048 мЗв/МБк\nБуйрак 0,007 мЗв/МБк\nСуяк кумиги 0,009 мЗв/МБк\nСкелет 0,063 мЗв/МБк\nУруғдонлар 0,002 мЗв/МБк\nБутун тана (самарали эквивалент дозаси) 0,0057 мЗв/МБк\nПрепаратни одам организмига вена ичига (в/и) юборилганда унинг фармакокинетикаси, асосан икки тизим: суяк тўқимаси ва сийдик-чиқариш тизимлари ўртасида юқори тезликда тақсимланиши билан характерланади. Препаратни организмдан чиқарилиши сийдик- чиқариш тизими орқали юз беради ва юқори тезлиги билан фарқланади. Препарат одам организмига юборилгандан кейин 3 соатдан сўнг унинг 60% миқдори чиқарилади. Фармакокинетик параметрлар скелетни сифатли кўришни амалга ошириш имконини беради.\nПрепаратни келиб чиқиши ва тарқалиши турлича бўлган патологик ўзгаришларида (бирламчи ва метастатик хавфли шиш, остеомиелит, суяк-буғимли туберкулез, келиб чиқиши турли бўлган артритлар ва бош.) скелетни сцинтиграфия қилиш учун диагностика воситаси сифатида қўлланилади.\nПрепаратни тиббиёт муассасаларида бевосита ишлатишдан олдин асептик шароитда флакондаги реагентга технеций -99м генераторидан олинган, ҳажмий фаоллиги 185-742 МБк/мл ли 5,0 мл элюатни қўшиш орқали тайёрланади. Зарурат бўлганида олдиндан элюатни натрий хлориднинг изотоник эритмаси ёрдамида керакли ҳажмий фаолликка қадар суюлтириш ўтказилади.\nРеагент тўлиқ эригандан сўнг 20 минутдан кейин препарат ишлатишга яроқли ҳисобланади. Тайёр препаратнинг рН қиймати – 4,0-6,0.\nПрепаратни в/и 5,0 МБк/кг (0,15мКи/кг) дан юборилади. Битта флакон 5 беморни текшириш учун ишлатилиши мумкин.\nТекширишни препарат инъекциясидан 3 соатдан кейин, қовуқ бўшатилгандан сўнг гамма-камера ёки сканер ёрдамида ўтказилади. Сцинтиграмма ёки скенограммаларни препаратнинг скелетдаги тақсимланиш характери бўйича баҳоланади. Суяк тўқимасининг патологик ўзгаришлари соҳаси препаратни гиперфиксацияси билан характерланади.\nПрепаратнинг гиперфиксациясини ярим миқдорини баҳолаш учун, скелетнинг симметрик бўлими ёки суяк тўқимаси ёнидаги бўлимини солиштириш орқали суякнинг патологик тўпланиш соҳасида дифференциял тўпланиш коэффициентидан (ДТК) фойдаланилади. Агар суяк тўқимасида патологик ўзгаришларни мавжудлиги нуқтаи-назаридан қаралганда, ДТК 140% ва ундан ортиқни ташкил қилса бўлса остеосцинтиграфия натижаси ижобий ҳисобланади. Суяк тўқимасининг лизисида препаратнинг тўпланиш даражаси пасайган бўлади.\nПрепаратга юқори сезувчанликда ва ҳомиладорликда қўлланмайди. Препаратнинг ишлатилиши радионуклид текширишларни ўтказилиши учун умумклиник қарши кўрсатмалар бўлганида чекланган.\nФойдаланиладиган дозаларда бошқа дори воситалари билан ўзаро таъсири аниқланмаган.\nПрепарат билан ишлаш “Радиацион хавфсизликни таъминловчи санитариянинг асосий қоидалари” га (РХТСАҚ) мувофиқ амалга оширилиши зарур.\nТехнеций – 99м билан нишонланган Фосфотех99m Тс, эритмаси билан бошқа радиоактив дори воситалари билан эҳтиёткорлик билан муомала қилиш ва тиббиёт ходими ва пациентни радиоактив нурланишини минимал даражага тушириш учун эҳтиёткорлик чораларини қўллаш керак.\nПрепаратни қўллаш вақтида 24 соат давомида эмизишни чеклаш лозим.\nПрепаратни яроқлилик муддати ўтгач ишлатмаслик лозим.\nИзотопнинг ярим пачаланиш даври қисқа бўлганлиги туфайли, ножўя таъсирлар кузатилмаган. Препаратда фармакодинамик хусусиятларни бўлмаганлиги туфайли, уни бир марта юборилганда дозани ошириб юборилиш эҳтимоли кам.\nРеагент – инъекция учун эритмани тайёрлаш учун лиофилизатланган кукун, 10 мл ҳажмли резина тиқин ва алюмин-пластик қалпоқчалар ёрдамида герметик беркитилган флаконларда.\nҚуруқ, ёруғликдан ҳимояланган жойда 2 дан 10оС бўлган ҳароратда сақлансин.\nҲарорат тартибини 1 ой давомида (10 дан 25 0Сгача) ўзгаришига йўл қўйилади.\nТашиш ДАВСТАНДАРТ 17768-90Е талабларига мувофиқ амалга оширилади.\nРеагент- ишлаб чиқарилган санадан бошлаб 1 йил.\nТайёрланган инъекция учун эритма- тайёрланган вақтдан бошлаб 5 соат.\nПрепарат фақат даволаш диагностик муассасаларининг ихтисослашган радиоизотоп лабораторияларини (бўлинмалари) буюртмалари бўйича берилади.


Ғазо секторининг шимолий қисмида Исроил армиясига қарашли танк бомбада портлади.\nИсроил армияси раҳбарияти ҳодиса натижасида тўрт исроиллик аскар ҳалок бўлганини маълум қилди.\nҲамас исломий гуруҳининг ўнг қаноти вакили Иззедин ал-Қассам танкни портлатганини тан олди. Унинг айтишича, шу ҳафта бошида Исроил қўшинлари томонидан Ҳамас гуруҳининг икки аъзоси ўлдирилган эди. Иззедин улардан ўч олмоқчи бўлиб, танкни портлатган.


4 октябрь куни Белорусияда бўлиб ўтган намойишларда камида 240 киши ҳибсга олинган\n4 октябрь, якшанба куни Белоруссиядаги намойишларда 240 дан ортиқ киши ҳибсга олинган, деб хабар берди «Весна» инсон ҳуқуқлари маркази.\nРўйхат марказ веб-сайтида жойлаштирилган.\nҲибсга олинганларнинг аксарияти Минскда. Бундан ташқари, ҳуқуқ ҳимоячилари Брест, Гродно, Витебск, Могилев, Бобруиск, Солигорскда ҳибсга олинган одамлар ҳақида маълумотга эга.\nСуд жараёни тугагандан сўнг, одамлар ҳудудий полиция бўлимидан озод қилинганлиги тўғрисида бир нечта эслатмалар мавжуд.\nАввалроқ «Весна» Белоруссия шаҳарларида турли хил нашрларнинг 10 дан ортиқ журналистлари ва фотомухбирлари ҳибсга олингани ҳақида хабар берган эди. Белоруссия Журналистлар ассоциацияси полиция уларнинг кўпчилигини озод қилганлигини хабар қилди.\nБелоруссияда қарийб икки ойдан бери норозилик намойишлари давом этмоқда; улар расмий сайловларга кўра Александр Лукашенко олтинчи марта ғалаба қозонган президентлик сайловларидан сўнг бошланди. «Весна» инсон ҳуқуқлари марказининг маълумотларига кўра, мамлакатда сиёсий маҳбуслар сони 25 баравар ўсган ва жарималар 240 минг долларга етган.\n«Настоящее Время» кечаги маршдан сиёсий маҳбусларни озод қилиниши тасвирланган видеони эфирга узатди.\nҲуқуқ ҳимоячиси Яна Гончарованинг «Настоящего Времени» нинг махсус эфирида айтишича, изоляция хоналарида бўлганларнинг умумий сонини санаш жуда қийин, чунки ҳибсга олинганлар доимий равишда бошқа шаҳарлардаги вақтинча сақлаш жойларига олиб борилади. Унинг сўзларига кўра, ҳибсга олинганларга нисбатан зўравонлик яна бошланган.\n«Дастлабки кунларда бу даҳшатли эди, аммо кейин зўравонлик тинчланди. Аммо сўнгги кунларда биз ҳибсга олинганларнинг турли видеоларида намойишчиларга нисбатан зўравонлик қўлланилаётганини кўрмоқдамиз, изоляция қилинган хоналарда калтакланганлар ҳақида ҳам хабарлар бор», - деди Гончарова.


Пепе рад этиб бўлмас таклиф олди, навбат якуний қарорга\n10 декабрь, 2016, 10:40\nМадриднинг “Реал” клуби ҳимоячиси Пепе мавсум якунланганидан сўнг “қироллик клуби”ни тарк этиши мумкин. Бу ҳақда AS нашри хабар тарқатмоқда.\nЮқоридаги манбаанинг ёзишича, португалиялик футболчига молиявий томондан жуда ҳам қулай бўлган бир нечта таклифлар келиб тушган. Мурожаатларнинг кўпчилиги асосан Хитой ва Англия жамоаларидан бўлмоқда.\nФутболчига яқин манбаанинг сўзларига кўра, Пепега шундай таклиф келиб тушганки, уни асло рад этиб бўлмайди. Агар, Пепе бу таклифга рози бўлса, у ҳолда 4 йил мобайнида “Реал”да олмаган пулини 2 йилда ишлаб топиши мумкин.\nБироқ, 33 ёшли футболчи “қироллик клуби”да қолиши ҳам мумкин. У ҳали якуний қарорга келмаган.\nМаълумот учун, Пепенинг “Реал” билан амалдаги шартномаси 2017 йилнинг ёзида ўз ниҳоясига етади.


Ўзбекистон "Talgo" тезюрар поездларидан яна иккита олади - zarnews.uz\nЎзбекистон "Talgo" тезюрар поездларидан яна иккита олади\nЎзбекистон "Talgo - 250" тезюрар поездидан яна иккита олади. Шунингдек, қўшимча тўртта вагон ҳам олинади.\nЎзбекистон ҳукумати "Ўзбекистонда, темир йўлларда йўловчи ташишни ривожлантиришни қўллаб-қувватлаш доирасида иккита Talgo - 250 тезюрар поезди ва яна қўшимча тўртта вагон сотиб олиш ҳақидаги қарор"ни қабул қилди. Унга кўра "Ўзбекистон темир йўллари" АЖ "Patentes Talgo S.L.U." компанияси билан музокара олиб борди ва мамлакатимизга яна иккита "Talgo - 250" тезюрар поезди ва қўшимча тўртта вагон етказиб бериш ҳақида келишувга эришилди.\nКелишувнинг умумий миқдори 57.5 миллион еврога баҳоланди. Келишувга кўра испан компанияси иккита тезюрар поезд ва тўртта вагондан ташқари, аввал олиб келинган шу турдаги поездларга сервис хизмати кўрсатади ва эҳтиёт қисмлар етказиб беради.\nКелишувга кўра, поездлар 2019-2021 йилларда етказиб берилади.\nТеглар: "Talgo - 250"


АМОНАТОВ – ИККИНЧИ ПОҒОНАДА - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nАМОНАТОВ – ИККИНЧИ ПОҒОНАДА\nЧоп этилган 10 Декабр 2015\tКӯришлар: 1049\nҚозоғистон Республикасининг Олмаота шаҳрида спортнинг шаҳмат тури бўйича Марказий Осиё кубоги мусобақалари якунига етди.\nБу халқаро «дона сурувчи»лар беллашувида мамлакатимиз шарафини ҳимоя қилган Фаррух Амонатов 9,5 очко жамғариб, фахрли иккинчи ўринни ишғол қилди.\nТурнир ғолиби – мезбон қозоқ шаҳматчиси ҳам 9,5 очко тўплаган бўлиб, у эришган ғалабалар сони вакилимизга нисбатан кўпроқ эканлиги уни ғолиблик шоҳсупасининг энг юқори поғонасига олиб чиқди.\nТурнирнинг бронза медали совриндори ҳам Қозоғистон намояндаси Пётр Костенко бўлиб, у 7,5 очкони қўлга киритган.\nТаъкидлаш жоизки, 37 ёшли Фаррух Амонатов халқаро гроссмейстер меъёрларини бажарган ягона тожик шаҳматчисидир.\nГУРУҲЛАР АНИҚЛАБ ОЛИНДИ\nЎзбекистон пойтахти Тошкент шаҳрида келгуси йилнинг 10-21 феврал кунлари мини-футбол бўйича бўлиб ўтадиган «Осиё чемпионати-2016» турнирининг финал босқичида иштирок этувчи жамоалар гуруҳини аниқлаб берувчи қуръа ташлаш маросими ўтказилди.\nҚуръа ташлаш натижаларига кўра, терма жамоалар қуйидаги гуруҳларга ажратилди:\n«А» гуруҳи: Ўзбекистон, Қирғизистон, Ливан, Саудия Арабистони;\n«В» гуруҳи: Эрон, Ироқ, Хитой Халқ Республикаси, Иордания;\n«С» гуруҳи: Таиланд, Ветнам, Хитой Тайпей, Тожикистон;\n«D» гуруҳи: Япония, Австралия, Малайзия, Қатар.\nЭслатиб ўтиш жоизки, қитъа биринчилигининг энг яхши бешта терма жамоасига 2016 йилнинг 10 сентябридан 2 октябригача Колумбияда футзал бўйича бўлиб ўтадиган жаҳон чемпионати мусобақаларида иштирок этиш ҳуқуқи берилади.\nХўЖАНДДА ХАЛҚАРО ТУРНИР\nСуғд вилоятининг маъмурий маркази Хўжанд шаҳрида бокс бўйича Совет Иттифоқи Қаҳрамони Исмоил Ҳамзаалиев хотирасига бағишланган халқаро анъанавий хотира турнири бўлиб ўтди.\nХалқаро турнирда мамлакатимизнинг турли минтақалари – Хатлон, Суғд, Тоғли Бадахшон мухтор вилоятлари, Душанбе шаҳри, шунингдек, Қирғизистон ва Ўзбекистон республикалари намояндалари ўзаро ғолиблик учун рингга кўтарилдилар.\nСуғд вилояти бокс федерациясидаги манбанинг маълум қилишича, анъанага айланган халқаро хотира турнирини ўтказишдан асосий мақсад ёшлар ўртасида спортнинг мазкур тури оммавийлигини оширишдир.\nОЛИМПИАДА ДАСТУРИДА ЯНГИЛИК\nХалқаро олимпиада қўмитасидан тарқатилган хабарларга кўра, 2016 йили Бразилиянинг Рио-де-Жанейро шаҳрида ўтказилиши режалаштирилган ёзги олимпиада дастурига янгилик киритилиши мумкин.\nМанбанинг таъкидлашича, курашнинг самбо йўналиши олимпиада спорт турига айланади.\nСамбо - яккакураш тури, ўз-ўзини ҳимоя қилиш мажмуа тизимидан иборат бўлган курашдир.\nКурашнинг самбо турига 1938 йилда СССРда асос солинган бўлиб, у икки йўналишда амал қилади.\nБиринчи: курашнинг оммавий спорт тури сифатида.\nИккинчи: ҳуқуқ муҳофазаси органларига кадрлар тайёрлаш воситаси…\nРОССИЯЛИКЛАР – ЕВРОПАДА БИРИНЧИ\nИсландиянинг Рейкявик шаҳрида шаҳмат бўйича эркаклар ва аёллар жамоалари ўртасида Европа чемпионати мусобақалари ниҳоясига етди.\nРоссия Федерацияси эркаклар терма жамоаси турнирда муваффақиятли иштирок этиб, 18 имкониятдан 15 очкога эга бўлди ва ўз тарихида тўртинчи маротиба Европа чемпиони, деб эътироф этилди.\nРоссияликлар илгари 1992, 2003, 2007 йилларда ҳам қитъа чемпионлигига эришишган.\nМамлакат аёллар терма жамоаси ҳам Европада энг кучли эканлигини исботлади. Россияликлар 18 имкониятдан 17 очкога эгалик қилиб, барча рақибларини доғда қолдиришди.\nКуз-баҳор тизимига асосланган Россия премер-лигаси биринчилигида танаффус эълон қилинди.\nСўнгги 18-турда мусобақа пешқадами Москванинг ЦСКА (Марказий армия спорт клуби) футболчилари Екатеринбург шаҳрида «Амкар» клуби меҳмони бўлишди ва 0:2 ҳисобида имкониятни бой беришди.\nТурнинг қолган учрашувлари қуйидаги натижалар билан тугади: «Мордовия»-«Терек»- 0:0, «Зенит»-«Уфа»- 1:1, «Спартак»-«Криля Советов»- 1:0, «Локомотив»-«Урал»- 2:2, «Кубан»-«Краснодар»- 2:3, «Ростов»-«Рубин»- 1:0, «Динамо-М»-«Анжи»- 1:2.\nРоссия чемпионатининг якунига етган кузги босқичидан сўнг, ЦСКА жамоаси 37 очко билан турнир жадвалини бошқариб келмоқда.\nРостовликлар иккинчи (34 очко), «Локомотив» клуби (32 очко) учинчи ўринни эгаллаб турибди.\nБугун: 02-10-2020 01:17:56